
Forord


Emnet for denne bog, perikoper og kirkeår i Danmark på reformationstiden, har ikke tidligere været undersøgt og beskrevet mere udførligt. Grundlaget for bogen er seks centrale tekster fra reformationstiden, tre fra tiden før reformationen og tre fra tiden efter. For hver af de seks tekster bringes en oversigt over alle kirkeårets dage, både søndage, hverdage og kalenderfaste gudstjenestedage. For hver dag anføres dagens navn i overensstemmelse med den oprindelige tekst, samt dagens perikoper angivet med sædvanlige moderne forkortelser: bibelskrift, kapitel og vers. Der er først i hvert kapitel en indledning om pågældende tekst, og til slut nogle opfølgende bemærkninger til kirkeår og perikoper.


Det umiddelbart mest påfaldende er kontinuiteten hen over reformationen i henseende til perikopevalget, især til kirkeårets søndage. Antallet af gudstjenester på hverdage bliver reduceret meget kraftigt efter reformationen – i hvert fald hvis man nøjes med de dage, som bliver optaget i den danske efterreformatoriske alterbog. Men på de bevarede hverdage er perikopevalget nærmest uændret. Antallet af kalenderfaste gudstjenestedage bliver ligeledes reduceret kraftigt efter reformationen, men også her er perikoperne for det meste uændrede på de bevarede dage. Der er dog et par eksempler på nyvalg af dagens første perikope.


De tre tekster fra tiden før reformationen er to missaler fra den daværende danske kirkeprovins, Slesvig 1486 og Lund 1514, samt Chr. Pedersens søndagspostil fra 1515. De to missaler er på latin, mens Chr. Pedersens postil er på dansk. I alle tre tekster findes perikopernes fulde tekst. Missalerne er liturgiske brugsbøger, og det er meningen, at præsten i gudstjenesten skal kunne læse/messe perikoperne fra bogen. Chr. Pedersens postil er en anden slags bog, som primært er beregnet til at læses under private forhold af lægfolk, som ikke kan latin. Men det har også været en mulighed, at præster kunne læse perikoperne på dansk i forbindelse med en prædiken ved en gudstjeneste i kirken.


De tre tekster fra tiden efter reformationen er Chr. Pedersens danske oversættelse fra 1529 af Det Ny Testamente, Hans Tausens danske postil fra 1539 og Peder Palladius' alterbog fra 1556. Det er tre ret forskellige slags tekster, men de er fælles om at have en oversigt over perikoperne til kirkeårets søndage, hverdage og helligdage. Chr. Pedersens oversættelse af Ny Testamente har til indledning to tavler med en fortegnelse over, hvilke perikoper der skal læses ved gudstjenesterne i årets løb; heri indgår et stort antal hverdagsgudstjenester og et forholdsvis stort antal helgendage. Så hvis en præst ville bruge bogen til at læse perikoperne op fra under en gudstjeneste, skulle han slå op i selve oversættelsen, hvor perikopen var markeret med symboler i marginen. Hans Tausens postil er primært en samling prædikener til kirkeårets søndage og helligdage, men prædikerne bliver indledt med en dansk oversættelse af den pågældende bibelske perikope, og den ville kunne bruges til oplæsning af perikoperne under en gudstjeneste. Senere hen bliver der trykt små bøger med Hans Tausens perikopeoversættelser. Peder Palladius' alterbog er en målrettet liturgisk brugsbog beregnet til at bruges af præsten under gudstjenesterne. Udover de bibelske perikoper til gudstjenesterne indeholder bogen to indledningskollekter til alle kirkeårets søndage og helligdage, samt nadverritualet, vielsesritualet og dåbsritualet.


Den afgørende person i den danske reformation, hvad angår kirkeårets omfang og perikopevalget, ser – ifølge mine undersøgelser – ud til at være Hans Tausen. Chr. Pedersen er i denne sammenhæng nok kun en privatperson, og der ser ikke ud til at være nogen, der senere hen i 1500tallet har forsøgt at opretholde faste perikoper til et så stort antal hverdage og helligdage, som Chr. Pedersen lægger op til i sine perikopetavler fra 1529. Peder Palladius' alterbog får stor og afgørende betydning for de efterfølgende århundreder, helt op til nutiden, men kirkeårets omfang og perikopevalget i alterbogen fra 1556 ser ud til i alt væsentligt at holde sig til en allerede etableret dansk tradition, som findes i Hans Tausens postil fra 1539.


Bogens emne, kirkeårets perikoper, har været behandlet tidligere, men ikke så detaljeret og omfattende som her. Og man har normalt begrænset undersøgelserne til søndagene og helligdagene i den danske alterbog.


Den hidtil mest grundige gennemgang findes i Wilh. Rothes bog fra 1800-tallet om »Det danske Kirkeaar og dets Pericoper«. Den første udgave udkom i 1836, og den seneste udgave, fjerde forbedrede udgave, udkom i 1878. Rothes bog er primært en praktisk håndbog for prædikanter og kirkegængere, som det også fremgår af bogens undertitel. Så den danske alterbog han henviser til er en dansk alterbog fra 1800-tallet, og han koncentrerer sig om kirkeårets søndage og om de helligdage, som findes i alterbogen. Wilh. Rothe er en pioner på internationalt niveau på perikopeområdet og skrev i 1839 en latinsk disputats om emnet, men også her beskæftiger han sig primært med at undersøge oprindelsen til de perikoper, som på daværende tidspunkt blev brugt i den danske kirke. Han beskæftiger sig ikke meget med de middelalderlige og oldkirkelige gudstjenester på kirkeårets hverdage og helgendage. Og det katolske missale, som han inddrager i sine undersøgelser, er ikke et af de danske missaler fra senmiddelalderen. Så selv om det ikke er et dårligt valg, er det heller ikke optimalt. Han har formentlig valgt missalet af praktiske grunde.


En anden bog fra 1800-tallet, som har beskæftiget sig med sig med alterbogens perikopevalg er C. T. Engelstofts bog fra 1840 om »Liturgiens eller Alterbogens og Kirke ritualets Historie i Danmark«. Her er der en paragraf § 13 om »Den protestantiske Textcyclus og dens Historie i Danmark« med bl.a. en sammenlignede opstilling, hvor den midterste spalte udgøres af alterbogen fra 1556. Som repræsentant for den forudgående missaletradition anvender han et romersk missale udarbejdet under pave Paul III (1534-1549). Det er et meget uheldigt og misvisende valg. Det repræsenterer en missaletradition, som afviger på mange punkter fra den nordeuropæiske og danske tradition, så de fleste af Engelstofts bemærkninger om forandringerne i den danske alterbog i forhold til missaletraditionen er helt forkerte – i hvert fald hvis man vil undersøge forholdene på reformationstiden i Danmark. Og derudover har han ladet sig narre af en falsk alterbog, som angiveligt er fra 1564, men i virkeligheden er fra begyndelsen af 1600-tallet.


I faksimileudgaven fra 1959 af »Danske messeboger fra reformationstiden« har S. H. Poulsen til slut en gennemgang af »Reformationstidens danske liturgi«. Her er der et afsnit om kirkeårets tekster med inddragelse af Chr. Pedersens perikopeliste fra 1529, Hans Tausens postil 1539 og Palladius' alterbog, og i et vist omfang også udenlandske missaler og tyske tekster (s. 65-71). Det er en ret koncentreret gennemgang, og den er ikke nemt overskuelig. Og det er ikke helt klart, hvilken udgave af den danske alterbog han inddrager. Hans bemærkninger forholder sig normalt kun til de dage, som findes i den danske alterbog, men han inddrager nogle tekster, som ikke ellers har været inddraget i dansk sammenhæng, fx Missale Misnense (fra Meissen) og en perikopeliste fra 1524, som findes i en af de mange tidlige udgaver af Luthers oversættelse af Ny Testamente.


De danske missaler fra tiden forud for reformationen har ikke i dansk sammenhæng været behandlet og beskrevet selvstændigt – kun sporadisk. Der eksisterer en udmærket svensk faksimileudgave af Missale Lundense fra 1514. Den er udgivet af Bengt Strömberg i 1946 og indeholder nogle fine registre. Registret over perikoperne i missalet bygger på deres latinske begyndelsesord, og det er en fin hjælp, når man arbejder med missalets latinske tekst.


Missale Slesvicense fra 1486 har været undersøgt grundigt i en amerikansk afhandling af Mark John Christensen fra 1993. Hans afhandling er den eneste, som går i dybden med denne bogs emne, men han koncentrerer sig om at sammenligne missalet fra Slesvig med de bevarende danske missaler og nogle udvalgte nordtyske missaler. Afhandlingen er ikke let tilgængelig, idet den ikke er trykt som bog. Som bilag til selve afhandlingen er der nogle fine oversigter og registre. I anledning af istandsættelsen af et eksemplar af missalet i Nordtyskland blev der i 2001 udgivet et tysk samleværk om »Missale Slesvicense 1486«, men her er der ikke nogen, der forsøger at undersøge kirkeår og perikopevalg nøjere.


Chr. Pedersens søndagspostil fra 1515 er udgivet af Brandt & Fenger i 1850-51 under navnet »Jærtegns-Postil«. Men de gør ikke i deres indledning eller udgave noget særligt ud af kirkeåret og dets perikoper.


Chr. Pedersens perikopetavle fra 1529 findes i en faksimileudgave ved Molde & Rosenkilde fra 1950. Der er nogle indledninger til udgaven, men her er der også kun nogle ganske korte bemærkninger om kirkeår og perikopevalg.


Bjørn Kornerup udgør i denne sammenhæng en undtagelse, idet der i indledningen til hans faksimileudgave fra 1934 af Hans Tausens Postil er et fint, men kort afsnit om kirkeårets søndage og helligdage (bind I, s. 27-35). Han har sammenlignet med Missale Hafniense 1510, Missale Lundense 1514, Chr. Pedersens Jærtegnspostil 1515 og alterbogen 1556. Og han anfører nogle udvalgte eksempler og bemærker konkluderende, at Hans Tausen har udvist en vis selvstændighed i forhold til den overleverede perikoperække (s. 32), samt at alterbogen 1556 i de fleste tilfælde følger Hans Tausen (s. 34). Og det er også min konklusion.


I et samlebind fra 1963 med studier over Hans Tausens postil er der en artikel af Finn Fosdal om »Luthers kirkepostil og Hans Tausens Postil«. Han forholder sig kritisk til Bjørn Kornerups indledning og mener i stedet, at Hans Tausens primære forlæg er Luthers kirkepostil, og at Bjørn Kornerup har forsømt at undersøge det nøjere. Han bringer en ret detaljeret oversigt over perikoper på søndage og helligdage i vinterhalvåret i fem spalter med 1) det romerske missale, 2) Chr. Pedersens perikopetavle fra andenudgaven i 1531, 3) Luthers kirkepostil 1522-25, 4) Tausens postil og 5) alterbogen 1556. Som repræsentant for missaletraditionen vælger han en påfaldende anakronistisk udgivelse af »Comes a Pamelio ed.« fra 1571 med den begrundelse, at denne udgivelse repræsenterer gammel romersk liturgi helt tilbage til det 9. århundrede. Det er ret usandsynligt, at Hans Tausen har brugt en perikopeliste fra den tidlige middelalder, og han har helt klart ikke haft mulighed for at bruge Pamelius' udgave fra 1571. Tilsyneladende undlader han at inddrage de danske missaler, som Kornerup havde brugt, og som efter mit skøn ville have været det mest naturlige valg. Jeg kan ikke se, at Fosdal anfører klare eksempler på selvstændigt perikopevalg hos Tausen i forhold til den danske missaletradition, som kun eller mest naturligt kan forklares, hvis han havde brugt Luthers kirkepostil som forlæg. Og han har i hvert fald forsømt at inddrage den danske missaletradition.


Den første danske alterbog fra 1556 blev udgivet i en tekstkritisk udgave af Lis Jacobsen i tredje bind af »Peder Palladius' Danske Skrifter«, og alterbogen blev desuden udgivet som et særtryk i 1918. Her er der en udførlig indledning, men hun interesserer sig mest for indledningskollekterne og har kun nogle korte bemærkninger til perikopevalget i alterbogen. Hun kritiserer – med rette – Engelstofts sammenligninger i hans bog om liturgiens historie fra 1840 og mener under henvisning til Missale Hafniense 1510 og Missale Lundense 1514, at »denne Sammenligning er i høj Grad vildledende«. Alterbogens prædiketekster er efter hendes vurdering den gamle kirkes tekstrække »med faa og lidet betydende Ændringer«. Men hun går ikke i dybden med emnet.


Selv om emnet for denne bog er perikoper og kirkeår i Danmark på reformationstiden, har jeg alligevel valgt at indlede bogen med et kapitel om Rom i 600-tallet. Grundlaget for kapitlet er en evangelie-liste fra 700-tallet, som har været brugt i Würzburg i Tyskland. Listen afspejler forholdene i byromersk liturgi i 600-tallet. Jeg forestiller mig naturligvis ikke, at denne liste har haft direkte betydning i Danmark på reformationstiden, men kapitlet er taget med for at give et længere historisk perspektiv på de danske perikopeordninger på reformationstiden. Der er, hvad angår søndagene, tale om en påfaldende kontinuitet hen over næsten 1000 år.


Kapitlet har tidligere været trykt som en selvstændig artikel i internettidsskriftet »Patristik« under titlen: »In illo tempore. Evangelieperikoper og kirkeår i Rom i 600-tallet« (nr. 21, 2020). Artiklen er her aftrykt stort set uændret, men overskriften er dog ændret. Evangelie-listen fra Würzburg er den ældste bevarede repræsentant for den oldkirkelige ordning i byen Rom. Evangelieperikoperne fra denne oldkirkelige liste er for det meste gået videre stort set uændret til de senmiddelalderlige latinske missaler og derfra til den første danske alterbog. De danske senmiddelalderlige missaler er normalt tættere på den oldkirkelige evangelie-liste fra Würzburg end det senere officielle Missale Romanum.


Bogens kapitel 2 er et overgangskapitel, som forsøger at give et overblik over forandringerne fra den oldkirkelige perikopeliste til de bogtrykte senmiddelalderlige missaler. Jeg koncentrer fremstillingen om evangelie-listen i Würzburger-håndskriftet og Missale Lundense 1514 fra det daværende danske ærkestift, selv om der naturligvis ind imellem har været mange andre liturgiske tekster og bøger med kirkeårets evangelieperikoper. Kapitlet er disponeret efter en opdeling af kirkeårets gudstjenestedage i tre grupper: søndage, hverdage og kalenderfaste gudstjenestedage. Kapitlet indeholder en tospaltet oversigt over alle kirkeårets søndage og viser en meget stor overensstemmelse mellem evangelieperikoperne i den oldkirkelige Würzburger-liste og Missale Lundense. Gennemgangen af hverdagene koncentrerer sig om nogle karakteristiske perioder og viser, at antallet af hverdagsgudstjenester er større og mere regelmæssigt i det senmiddelalderlige missale end i den oldkirkelige liste. Perikopevalget er for det meste uændret på de hverdage, som findes i begge lister. I afsnittet med kalenderfaste gudstjenester er der en komplet sammenlignende oversigt over dagenes navne og evangelieperikoper i de to udvalgte kilder. Antallet af helgendage er meget større i missalet end i den oldkirkelige liste. Noget af forklaringen er naturligvis, at man i middelalderen fejrede helgener, som ikke var født endnu, da Würzburger-listen blev skrevet, herunder danske og nordiske helgener, men missalets helgenkalender indeholder også mange personer, der har levet før år 700 og derfor godt kunne været optaget på Würzburger-listen.


Kapitel 3 har overskriften »To missaler fra Danmark«. Selv om det kunne være tilstrækkeligt at inddrage et enkelt missale som repræsentant for den danske liturgitradition før reformationen, har jeg valgt at inddrage to missaler. Det første er Missale Slesvicense fra 1486, som er det ældste danske missale, der er bevaret i sin helhed, og det er også et af de ældste danske bogtrykte bøger. Det andet er Missale Lundense fra 1514 fra det daværende danske ærkestift og det seneste danske missale forud for reformationen. De to missaler afviger ikke meget fra hinanden og repræsenterer begge en dansk missaletradition, som på nogle punkter afviger fra eksempelvis den tyske eller sydeuropæiske missaletradition. Men der er også i detaljer forskelle på de to missaler. Det er først efter reformationen, at der efterhånden udvikler sig en mere ensartet dansk liturgi. I dansk sammenhæng har de danske bogtrykte missaler hidtil kun været omtalt og undersøgt sporadisk.


En stor del af kapitlet består af oversigter i to spalter over kirkeår og perikoper i de to missaler. Det er ikke læsevenligt stof, men mest beregnet til dokumentation og opslag. Efter en kort indledning om de to missaler er der først en oversigt over kirkeårets søndage og hverdage (proprium de tempore). Derefter er der et afsnit med bemærkninger til kirkeårets søndage og hverdage i de to missaler, samt de mindre forskelle i kirkeår og perikopevalg, der er mellem de to missaler. Næste oversigt vedrører de kalenderfaste helligdage/helgendage, som i missalerne findes i et særskilt afsnit: proprium de sanctis. I de opfølgende bemærkninger til helgendagene indgår også et forsøg på at rekonstruere et kirkeår i år 1514 i Lund med kirkeårets søndage og de kalenderfaste helligdage, som er markeret med rødt i Missale Lundenses kalender. Udeladt er hverdage og helgendage, der kun er trykt med sort i kalenderen. Til sidst i missalerne er der ofte en afdeling med bibelske perikoper, der kan bruges til flere forskellige helgener. Afdelingen kaldes normalt commune sanctorum. Men det er kun Missale Lundense, der har en sådan afdeling, så kapitlets sidste afsnit omhandler fortrinsvis Missale Lundense, men omtaler også et afsnit i Missale Slesvicense med supplerende votivmesser.


Kapitel 4 handler om Chr. Pedersens søndagspostil fra 1515, og jeg har givet kapitlet underoverskriften »Fra latin til dansk«. Den er skrevet året efter, at han på ærkebiskoppens vegne havde stået for trykningen af det latinske Missale Lundense, og han havde i 1515 ikke brudt med den katolske kirke. Men det var for Chr. Pedersen også i denne periode en vigtig sag, at lægfolk, der ikke kunne latin, fik mulighed for at læse epistlerne og evangelierne til kirkeårets søndage på dansk. Så der er i søndagspostillen en oversættelse til dansk af søndagsperikoperne. Og at det var en vigtig sag for ham, fremgår tydeligt af postillens titel: »Alle Epistler oc Euangelia som lesiss alle Søndage om aared«. Noget kunne tyde på, at Chr. Pedersen også havde haft til hensigt at forsyne præsterne med et praktisk hjælpemiddel, når de skulle holde prædikener på dansk og indledte med at læse perikopen på dansk. Når Chr. Pedersen i postillen begrænser sig til kirkeårets søndage og nogle få helligdage derudover, skyldes det formentlig, at han i postillen knytter til ved en eksisterende tradition for, hvornår der blev prædiket, nemlig fortrinsvis på søndage. Kapitlet afrundes med en gennemgang af de danske navne, der i postillen anvendes om kirkeårets søndage og festdage, samt af postillens perikopevalg, som i alt væsentligt holder sig til samme perikopevalg som i Missale Lundense.


Det er også Chr. Pedersen, der er hovedpersonen i det følgende kapitel 5, der handler om hans danske oversættelse af Ny Testamente fra 1529. På dette tidspunkt havde han tilsluttet sig den lutherske reformation og var af samme grund i landflygtighed. Også her er det en afgørende punkt for Chr. Pedersen, at lægfolk får mulighed for at læse Ny Testamente på dansk, og herunder også kirkeårets nytestamentlige perikoper. Derfor indledes oversættelsen med to perikopelister over kirkeårets søndage og hverdage, samt over kirkeårets kalenderfaste helligdage. De to perikopelister aftrykkes i kapitlet, og navnene på kirkeårets dage gengives i tæt overensstemmelse med de oprindelige lister. I bemærkningerne undersøges især perikopevalget i de to perikopelister. På søndagene er perikopevalget tilnærmelsesvist uændret i forhold til den almindelige nordeuropæiske missaletradition og de to danske missaler, som undersøges nøjere i denne bog. Antallet af hverdage er reduceret i forhold til missalerne, men er fortsat meget stort. Perikopevalget er derimod afvigende på en del hverdage, så Chr. Pedersen kan ikke her have brugt et dansk missale som forlæg. Det er dog ikke lykkedes mig at få identificeret et bestemt missale fra udlandet, som Chr. Pedersen kan have benyttet. Måske har han i stedet brugt en af de perikopelister, som findes i nogle af de tidlige udgaver fra 1520’erne af Luthers oversættelse af Ny Testamente?


Antallet af helgendage i den særlige liste over kalenderfaste helligdage er reduceret meget i forhold til eksempelvis Missale Lundense, men der er stadigvæk bevaret en del flere end senere hen i Palladius' alterbog fra 1556. Chr. Pedersen koncentrerer de kalenderfaste helligdage om personer og begivenheder fra Bibelen, og det er kun nogle få oldkirkelige helgener, der er bevaret. Reduktionen kan være udtryk for Chr. Pedersens personlige valg, eller også har han bare valgt at begrænse perikopelisten til de dage, der var fremhævet med rødt i missalets kalender.


På relativt sent tidspunkt i arbejdet med denne bog blev jeg opmærksom på, at der i mange af de tidlige udgaver af Luthers tyske oversættelse fra 1522 af Ny Testamente findes perikopelister, som minder meget om perikopelisten i Chr. Pedersens danske oversættelse. Listerne ser ud til at findes i en del forskellige variationer, og måske er det én af disse lister (»Register« over kirkeårets epistler og evangelier), som har været forlæg for Chr. Pedersens danske perikopeliste. I givet fald er påvirkningen fra et tysk missale indirekte. Det har jeg dog ikke forsøgt at undersøge nærmere.


Kapitel 6 har fået overskriften »To perikopebøger efter reformation«. De to bøger er Hans Tausens postil fra 1539 og Peder Palladius' alterbog fra 1556. Det er to ret forskellige slags bøger, men de er fælles om at bringe en dansk oversættelse af kirkeårets perikoper. Kapitlet indeholder en sammenlignende oversigt over kirkeåret og de enkelte dages perikoper i de to bøger, og denne oversigt viser på langt de fleste søndage og helligdage en klar overensstemmelse i perikopevalget og den præcise afgrænsning af perikoperne. Palladius' alterbog bliver normen for den efterfølgende danske tradition, men på langt de fleste dage følger Peder Palladius de valg, som findes i Hans Tausens postil. Så efter min vurdering er det Hans Tausen, der er den afgørende danske nøgleperson i overgangen fra det latinske missale til den danske alterbog.


I kapitlets indledning er der et afsnit om Kirkeordinansens bestemmelser om gudstjenestedage og prædiketekster. Den primære gudstjenestedag er søndagen, og det er kun i meget begrænset omfang, at der derudover skal holdes gudstjenester på hverdage og kalenderfaste helligdage. Vedrørende perikopevalget henvises overordnet til det sædvanlige evangelium, som jeg går ud fra har skullet findes i de latinske missaler, der havde været brugt i Danmark i tiden op til reformationen. Der er desuden nogle mere generelle introduktioner til de to perikopebøger.


Efter den sammenlignende oversigt over kirkeår og perikoper er der nogle mere detaljerede bemærkninger til Hans Tausens postil og Peder Palladius’ alterbog. Bemærkningerne til Tausens postil vedrører især forholdet til Missale Lundense. På de bevarede dage i kirkeåret er der eksempler på forskelle i perikopevalget, men i et større perspektiv er det mest påfaldende kontinuiteten. Forskellene er for det meste kun justeringer af perikopelængden, og efter min vurdering er det normalt Hans Tausen, der selv har stået for denne justering. Den afgørende forandring i forhold til missalet er, at næsten alle hverdage og næsten alle kalenderfaste gudstjenestedage er udeladt, og at de bevarende kalenderfaste helligdage er integreret ind imellem kirkeårets søndage. Disse forandringer svarer i alt væsentligt til bestemmelserne i Kirkeordinansen. Hans Tausen kan ved trykningen af postillen i 1539 have tilpasset kirkeårets omfang til Kirkeordinansens bestemmelser, men måske er det Hans Tausen, der har været først ude med et kirkeår af dette omfang.


Bemærkningerne til Palladius' alterbog har fokus på forholdet til Hans Tausens postil. Kirkeårets omfang er tilnærmelsesvist det samme, og det er helt klart, at Palladius har tilstræbt at holde sig til Kirkeordinansens bestemmelser. Han har dog tilføjet en 27. søndag efter trinitatis, hvor Tausens postil kun går til 26. søndag. Hvis man ser bort fra de sidste tre søndage i trinitatistiden er perikopevalget på langt de fleste søndage og helligdage det samme som i Tausens postil. Og jeg anser det for overvejende sandsynligt, at Palladius i sin alterbog for det meste har holdt sig til Tausens modifikation af den danske missaletradition. Hvad angår navnene på kirkeårets søndage og helligdage er der en del forskelle på Tausens postil og Palladius’ alterbog. Tausen har i høj grad brugt danske navneformer, mens Palladius i højere grad følger latinske navneformer. Og det bliver Palladius' navneformer, der bliver normgivende for den efterfølgende danske tradition.


Kapitel 7 er et afsluttende og konkluderende kapitel med overskriften »Fra missale til alterbog«. Her sammenlignes kirkeår og perikopevalg i Missale Lundense 1514 med kirkeår og perikopevalg i Peder Palladius' alterbog fra 1556. Denne sammenligning er udtryk for en forenkling, idet der undervejs har været forskellige mellemstadier, hvoraf nogle har været beskrevet i bogens tidligere kapitler. Kapitlet er underopdelt i søndage, hverdage og kalenderfaste gudstjenestedage –i lighed med den opdeling, der har været anvendt i tidligere kapitler. Og for hver gruppe er der en sammenlignende oversigt over gudstjenestedagene og deres perikoper.


Der er ikke mange forskelle vedrørende søndagene og deres perikoper mellem Missale Lundense og Palladius' alterbog. De mest markante eksempler vedrører fastelavns søndag, palmesøndag, trinitatis søndag og de tre sidste søndage i kirkeåret.


Vedrørende hverdagsgudstjenesterne er den helt store forskel, at langt de fleste hverdagsgudstjenester forsvinder, og at kirkeårets gudstjenester koncentreres om søndagene. I Palladius' alterbog er der kun 7-9 gudstjenester på hverdage. Men forskellen bør nok ikke stilles for skarpt op. Chr. Pedersens søndagspostil (og andre postiller) er et eksempel på, at søndagene også før reformationen havde en særstilling i forhold til hverdagene. Og Chr. Pedersens perikopetavle fra den tidlige reformation viser, at nogle godt i denne tidlige fase af den danske reformation kunne forestille sig gudstjenester på et stort antal hverdage. Og i praksis der det ud til, at man også efter reformationen i et eller andet omfang fortsatte med hverdagsgudstjenester, selv om der ikke i alterbogen var perikoper til forskellige hverdage. Gradualet fra 1573 har en ordning til ugentlige eller månedlige hverdagsgudstjenester på onsdage og henviser vedrørende epistel og evangelium til alterbogens bededagsgudstjenester.


I Palladius' alterbog er der kun elleve kalenderfaste gudstjenestedage. Det er en meget kraftig reduktion i forhold til Missale Lundense, hvor de fleste af de kalenderfaste gudstjenestedage var anbragt i en særskilt afdeling med helgendage. I alterbogen er der ikke længere brug for en særskilt afdeling med kalenderfaste gudstjenestedage, og de bliver alle anbragt sammen med kirkeårets søndage. Det gælder både juletidens fem kalenderfaste gudstjenestedage og de øvrige seks dage. Det er samme løsning, som blev anvendt af Tausen i hans postil, men nogle af de kalenderfaste gudstjenester er anbragt lidt forskelligt.


Alterbogens fem gammeltestamentlige læsninger findes alle i denne gruppe, og det er et træk, der går tilbage til missaletraditionen. De fleste af perikoperne er bevaret uændret, men til Mariæ besøgelsesdag er der nyvalgt en gammeltestamentlig perikope i overensstemmelse med et krav i Kirkeordinansen. Evangelieperikoperne er bevaret stort set uændret i forhold til missalet, men der er yderligere to dage, hvor alterbogen har en anden førstelæsning end Missale Lundense: tredje juledag og Mikkels dag.


I alterbogen er der ikke mange kalenderfaste helligdage, men det er der derimod i de kalendere, som findes i nogle af reformationstidens salmebøger: Malmøsalmebogen 1553, En Ny Psalmebog 1553 og Den Danske Psalmebog 1569. Her er antallet af helgendage tilnærmelsesvist det samme som i de katolske missaler. I den sidste salmebog er helgendagene formentlig kun opretholdt i kalenderen af kalendermæssige grunde, men i 1533 er forklaringen nok snarere, at nogen på det tidspunkt forestillede sig, at antallet af kalenderfaste gudstjenestedage skulle opretholdes i større omfang end det, der senere blev besluttet i Kirkeordinansen. Og det var der måske også i 1553.


Palladius' alterbog fra 1556 bliver norm for de efterfølgende århundreder, men der bliver i de følgende danske alterbøger indarbejdet nogle få perikopejusteringer, som til slut kort omtales.


Til slut i bogen er der et bibelindeks over perikoperne i alle de behandlede tekster: Würzburger-händskriftet, de to danske missaler fra Slesvig og Lund, Chr. Pedersens søndagspostil og hans perikopeliste i oversættelsen af Ny Testamente, Hans Tausens postil og Peder Palladius' alterbog.


Jeg har tidligere (i 2010) udgivet en artikelsamling, hvis titel meget om denne bog: »Perikoper og kirkeår i oldkirken: Jerusalem, Konstantinopel og Rom«. Men i nærværende bog drejer det sig primært om reformationstiden og Danmark – bortset fra, at jeg indleder med et kapitel om den oldkirkelige evangelie-liste fra Würzburg. Artikelsamlingen om oldkirkelige perikopeordninger indeholder en artikel om epistel-listen fra Würzburg: »Würzburger Comes«. Her har jeg fokus på brugen af gammeltestamentlige læsninger og forsøger at påvise, at gammeltestamentlige læsninger ikke bruges på søndage, men kun på hverdage, fortrinsvis i perioder med fastekarakter.


Samme år fik jeg i Kirkehistoriske Samlinger udgivet en artikel om »Gammeltestamentlige læsninger og kirkeår i Danmark på reformationstiden«. Også her er der fokus på principperne for brugen af gammeltestamentlige læsninger, og artiklens tese er, at man ikke på reformationstiden havde til hensigt at reducere antallet af gammeltestamentlige perikoper, men at årsagen til det lave antal gammeltestamentlige læsninger i den danske alterbog er, at man kraftigt reducerede antallet af gudstjenestedage og koncentrerede sig om søndagene, og at missalets gammeltestamentlige læsninger især befandt sig på de hverdage, der ikke blev videreført i den danske alterbog.


I 2022 udgav jeg en bog om »Baggers Alterbog 1688«, som hovedsageligt er en genudgivelse af alterbogens tekst. Bogens første kapitel handler om de forudgående danske alterbøger fra Palladius' første udgave i 1556 og frem til alterbøgerne fra 1666, 1669 og ca. 1681. Kapitlet om de danske alterbøger før 1688 havde til formål at undersøge relationen mellem Baggers alterbog og de forudgående danske alterbøger. Og i den sammenhæng blev jeg ekstra opmærksom på, at der ikke findes en nyere og grundig undersøgelse af baggrunden for perikopevalg og kirkeår i den første danske alterbog fra 1556. Og det er denne mangel, som jeg har forsøgt at afhjælpe med denne bog.


I forordet til bogen om Baggers alterbog skrev jeg til sidst, at det var min plan at skrive en opfølgende bog om de efterfølgende danske alterbøger fra 1688 og frem til den seneste fra 1992. Denne plan er ikke opgivet, men da det kom til stykket, valgte jeg først at skrive denne bog om perikoper og kirkeår i Danmark på reformationstiden – indledt med et udblik til det oldkirkelige udgangspunkt i byromersk ordning og afsluttet med en sammenligning af Missale Lundense fra 1514 og den første danske alterbog fra 1556.


Sakskøbing, april 2025


Holger Villadsen









Efterfølgende kapitel har tidligere (juli 2020) været publiceret i internettidsskriftet Patristik med titlen: »In illo tempore. Evangelieperikoper og kirkeår i Rom i 600-tallet« (www.patristik.dk/Patristik21.pdf). Titlen er her ændret, men ellers er der kun foretaget enkelte små tilpasninger.



KAPITEL I



Rom i 600-tallet


Evangelie-listen fra Würzburg


RESUME


Evangelieperikoperne i den danske alterbogs første tekstrække har for de flestes vedkommende rødder tilbage til den oldkirkelige eller tidligt middelalderlige tradition i Rom. Det ældste bevarede dokument fra denne gamle romerske tradition er en liste over evangelieperikoperne i et håndskrift fra Würzburg. I artiklen beskrives hovedtræk i kirkeår og evangelielæsninger, sådan som det var i Rom i 600-tallet ifølge håndskriftet fra Würzburg. Det oldkirkelige kirkeår omfattede mange flere dage end det nuværende danske kirkeår. Der spørges til sidst, om der er vigtige sammenhænge og forløb, der er gået tabt i reformationstidens reduktion af det oldkirkelige perikopesystem.1

Indledning


Evangelieperikoperne i første tekstrække i folkekirkens alterbog går for de flestes vedkommende tilbage til oldkirkelig praksis i byen Rom. Sådan har det været i Danmark siden reformationen, og Den Danske Alterbog fra 1992 ændrede ikke afgørende på den situation.


I den første danske alterbog efter reformationen, Palladius’ alterbog fra 1556, er der eksempelvis 73 søn- og helligdage i kirkeåret. Hvis evangelieperikoperne på disse 73 søn- og helligdage sammenlignes med de tilsvarende dage og perikoper i den oldkirkelige kilde som er grundlaget for denne artikel, evangelie-listen fra Würzburg, viser det sig, at der er 55 dage i kirkeåret, hvor evangelieperikoperne er de samme. Det er altså langt de fleste dage og en meget markant overensstemmelse. For det meste er afskæringerne helt de samme, men der er i sammentællingen også medregnet nogle dage, hvor der er forskelle i perikopeafskæring.


Der er dog også forskelle på de to kilder. Den mest markante forskel er, at den oldkirkelige liste omfatter mange flere dage i kirkeåret end den danske alterbog. Den oldkirkelige liste omfatter 252 numre (gudstjenester), mens Palladius' alterbog kun har 73 dage i kirkeåret. Der er i store træk to årsager til, at den oldkirkelige liste har mange flere evangelieperikoper. Den ene årsag er, at der er et stort antal kalenderfaste helgendage, mere end 60. Den anden årsag er, at der er mange gudstjenester på hverdage. De fleste uger har mindst to gudstjenester på hverdage, onsdag og fredag. Nogle uger har gudstjenester på alle hverdage bortset fra torsdage. Det gælder eksempelvis ugerne forud for påske. I alt er der 116 hverdage på den oldkirkelige liste, mere end det dobbelte af søndagene.2


Umiddelbart det mest interessante er overensstemmelsen mellem den oldkirkelige liturgi og den danske liturgi. Og det er da også et påfaldende eksempel på en oldkirkelig tradition, der fortsat lever videre i aktuel praksis.


Når man tidligere på dansk grund har beskæftiget sig med kirkeåret og evangelieperikoperne, har man derfor interesseret sig mest for overensstemmelserne og taget udgangspunkt i den danske alterbog. Det har betydet, at man i det oldkirkelige kirkeår stort set kun har interesseret sig for søndagene og de helligdage som vi har bevaret i Danmark, men mere eller mindre set bort fra alle de andre dage.


I denne artikel vil min tilgang være en anden. Jeg vil prøve at beskrive hovedtræk i kirkeår og evangelielæsninger, sådan som det foreligger i den ældste bevarede repræsentant for den oldkirkelige tradition bag vores gamle tekstrække, nemlig evangelie-listen fra Würzburg. Efter alt at dømme afspejler dette håndskrift situationen i Rom i 6oo-tallet.


Selv om emnet for artiklen altså er den oldkirkelige kildetekst og den oldkirkelige liturgi i Rom, vil jeg i et vist omfang sammenligne med dansk liturgi, sådan som den udviklede sig efter reformationen, og det kan ikke helt undgås, at mine spørgsmål og sammenligninger bliver påvirket af de senere danske forhold.


Formålet med artiklen er ikke at komme med et selvstændigt bidrag til det romerske perikopesystems historie, men at belyse relationen mellem den oprindelige oldkirkelige ordning og ordningen i Danmark efter reformationen. Og til dette formål er det tilstrækkeligt at koncentrere opmærksomheden om et enkelt repræsentativt håndskrift.


Håndskriftet fra Würzburg


Selve håndskriftet, Codex Romanus Wirziburgensis, er fra 700-tallet og afspejler forholdene i Rom i midten af 600-tallet. Det er muligvis kommet til Würzburg i Tyskland via England, men har ellers opholdt sig i Würzburg hele tiden.


Når jeg har valgt at holde mig til dette håndskrift, hænger det blandt andet sammen med, at jeg har brugt håndskriftet i tidligere. I 2006 holdt jeg i Forum for Patristik et foredrag om gammeltestamentlige læsninger og epistellæsninger ifølge håndskriftet fra Würzburg. I 2009 blev foredraget i meget omarbejdet form publiceret i internettidsskriftet Patristik: »Würzburger Comes – en brik til historien om første tekstrække«.3


Men Würzburger-håndskriftet er ikke et tilfældigt valg. Håndskriftet er den ældste repræsentant for det perikopesystem, som var i brug i dansk middelalder og som fortsatte i reduceret form efter reformationen i 1500-tallet. Der er mange andre håndskrifter af samme type, og der er en lang historie, der leder frem til de middelalderlige missaler. Denne historie springer jeg over i denne sammenhæng og nøjes med som eneste oldkirkelige kilde at bruge listen over evangelielæsningerne i håndskriftet fra Würzburg. Der findes ikke ældre liturgiske kilder til evangelielæsningerne i romersk liturgi. I et vist omfang kan man udlede noget af prædikener, fx af Gregor den Store, men det bringer os ikke meget længere tilbage i tiden.4


Listen fra Würzburg med evangelieperikoperne blev udgivet i 1911 af G. Morin: »Liturgie et basiliques de Rome au milieu du VIP siècle d'après les liste d'evangiles de Würzburg«. Den har været kendt længere, men dette er den første egentlige udgivelse. I bilag 1 til denne artikel er der en oversigt over kirkeår og evangelieperikoper på grundlag af Morins udgivelse.


Håndskriftet er også brugt af Theodor Klauser i hans grundige registrering og udgivelse af håndskrifter med lister over romerske evangelieperikoper i en bog fra 1935: Das römische Capitulare Evangeliorum. Texte und Untersuchungen zu seiner ältesten Geschichte. Der er ikke efterfølgende kommet noget, der er bedre. Her indgår Würzburg-håndskriftet i den ældste type sammen med syv andre håndskrifter. Han kalder typen for II (det græske P) og regner med, at den viser forholdene i Rom omkring år 645.5


Senere hen er der kommet en facsimile-udgave af håndskriftet fra Würzburg, og på internettet kan man nu se en skannet version af håndskriftet på hjemmesiden for Universitetsbiblioteket i Würzburg.6


Håndskriftet er kun en liste over kirkeårets evangelieperikoper. Selve evangelieteksterne er der ikke; de har skullet findes og læses i et evangeliehåndskrift. Og listen omfatter kun evangelieperikoper; der er ikke epistelperikoper eller andre tekster.


Listen indeholder først en angivelse af, hvor vi er henne i kirkeåret, hvad dagens navn er, eller hvad anledningen til gudstjenesten er. I en del tilfælde indeholder den derefter en angivelse af, hvilken kirke i Rom gudstjenesten skulle holdes i – de såkaldte stationskirker. Dernæst følger evangelistens navn, en kapitelangivelse efter et ældre system, samt evangelieperikopens begyndelsesord og slutningsord.


Som et eksempel anføres nr. 1 på listen. Det er den første af tre gudstjenester til Jesu fødsels dag, den 25. december:


In natale domini ad sca. Maria Maiore lec. sci euangeli secundum Lucam kapitulus III. Exiit edictum a Cesare Agusto usq. pax hominibu. bonæ uoluntatis.


Først anføres dagens navn eller anledningen til gudstjenesten: »In natale domini«. Derefter kommer navnet på den aktuelle stationskirke, som er Santa Maria Maggiore: »ad sca. Maria Maiore«. Så følger navnet på evangeliet og det kapitel, som udgør dagens perikope: »lec. sci euangeli secundum Lucam kapitulus III«. Kapiteltallet følger ikke det nugældende system, men et ældre system. Så følger evangelieperikopens begyndelsesord: »Exiit edictum a Cesare Agusto«, og efter »usq.« anføres perikopens slutord.


Håndskriftet fra Würzburg (M.p.th.f.62) indeholder tre lister: 1) En liste over kirkeårets dage, 2) en liste over kirkeårets epistelperikoper (heriblandt også gammeltestamentlige perikoper) og 3) en liste over kirkeårets evangelieperikoper. De tre lister er skrevet med samme hånd, men er til dels uafhængige af hinanden. De har ikke helt den samme opbygning af kirkeåret, så man kan ikke uden videre på alle dage i kirkeåret kombinere epistel og evangelium.


Jeg gør ikke i denne sammenhæng noget forsøg på at gå længere tilbage i tiden end til midten af 600-tallet, den tid som afspejles i Würzburger-listen. Listen er ikke opstået ud af ingenting på dette tidspunkt. Det romerske perikopesystem har en historie, der går længere tilbage i tiden.


Men det er en historie, som vi kun i begrænset omfang har kilder til, og som vi på mange punkter ikke kan vide noget sikkert om.


Evangelie-listen indeholder for mange af gudstjenesterne oplysning om, i hvilken kirke gudstjenesten skulle foregå. Listen indgik oprindelig i en stationskirkeordning i byen Rom, hvor de pågældende kirker findes. I Würzburg har de ikke kunnet bruge oplysningerne om de romerske kirker til ret meget, men alligevel har man bevaret oplysningerne om stationskirkerne i håndskriftet fra 700-tallet. Det samme gælder efterfølgende udgaver af Missale Romanum, helt op i 1900-tallet.


Kirkeåret


I forhold til evangelie-listen fra Würzburg giver det god mening at tale om et kirkeår, selv om ordet og begrebet ikke bruges. Der er evangelieperikoper til de fleste af de fester, som vi kender fra senere, og der er tekster til alle (eller næsten alle) søndage i et helt år. Desuden er der tekster til alle årets helgendage og til mange hverdage.


Perikopesystemet er tydeligt beregnet til at fungere inden for et år, og til at gentages i samme form år efter år. De fleste evangelieperikoper bliver kun brugt én gang i løbet af et år. Der er nogle undtagelser, men det vedrører for det meste kun helgendage; det vedrører normalt ikke kirkeårets store fester eller søndagene eller hverdagene.


Evangelie-listen begynder med Jesu fødsels dag, den 25. december (nr. 1-3). Ugerne forud for Jesu fødsels dag er anbragt i slutningen af listen. Her finder man den forudgående vigilie, aftenen den 24. december (nr. 245), og fire søndage før Jesu fødsel. Man tæller ned til Jesu fødsels dag: 4, 3, 2, 1 (ante natale domini, nr. 238-241), og bruger ikke ordet »advent«.


Der er dog ikke tale om nogen egentlig markering af kirkeårets begyndelse eller afslutning. Den ville i givet fald også komme til at ligge et meget mærkeligt sted, nemlig mellem Jesu fødsels dag og den forudgående vigilie, der leder op til fødselsdagen. Man havde ikke dengang i 600tallet et begreb om et 'kirkeår' på samme måde som vi har i dag, men et eller andet sted skulle listen jo begynde.


Næste fikspunkt i kirkeåret er teofani, den 6. januar (nr. 10), med evangelieperikopen om de vise mænd. Efter teofani er der evangelieperikoper til hele ti uger. Den første søndag har nr. 11 og den sidste søndag har nr. 50 i oversigten. Det er mindst fire uger for meget. De fleste af ugerne i denne periode har også tekster til nogle af hverdagene, især onsdag, fredag og lørdag.


Den næste store blok relaterer sig til påskedag (nr. 92). Den begynder ni søndage før påske (septuagesima, nr. 51) og slutter med 2. søndag efter pinse (nr. 140). Efter quadragesima søndag (nr. 56) er der et ret intensivt gudstjenesteprogram frem til påske. Her er der gudstjeneste på næsten alle dage. Det er kun få dage, der er gudstjenestefri. Markant blandt de gudstjenestefri dage er anden søndag efter quadragesima (nr. 62). At søndagen er gudstjenestefri skyldes formentlig, at den følger efter en tamperlørdag med et intensivt program (in XII lec., nr. 61). Torsdag i ugen før påske (vores skærtorsdag) har heller ikke nogen evangelieperikope. I stedet anføres, at man på den dag indvier den hellige olie (nr. 89).


Fikspunkterne i forhold til ugerne i den sidste del af kirkeåret er tre kalenderfaste helgendage:




	29. juni: Apostlene Peter og Paulus (nr. 142)


	10. august: Laurentius (nr. 173-174)


	14. september: Cyprian (nr. 198).





Efter apostlene Peter og Paulus den 29. juni er der syv uger (nr. 144-168). Det er fuldt tilstrækkeligt til at komme frem til 10. august med Laurentius. Efter Laurentius er der fem uger, som fører frem til 14. september med Cyprian (nr. 181-199). Efter Cyprian er der syv uger, som rækker frem til slutningen af oktober eller begyndelsen af november (nr. 203233). Der mangler et par uger for at nå helt frem til de fire uger før Jesu fødsel.


Nedtællingen til Jesu fødsels dag starter i slutningen af november eller begyndelsen af december. Her er der fire søndage, som tælles i forhold til den 25. december, Jesu fødsels dag (nr. 238-241). Den sidste hele uge i denne periode er en tamperuge med gudstjenester på hverdagene onsdag, fredag og lørdag (nr. 242-244).


Der er et permanent praktisk problem med at disponere dagene i kirkeåret, fordi nogle af dagene er kalenderfaste, fx Jesu fødsels dag, og andre dage flytter sig en måneds tid frem og tilbage i kalenderen, afhængig af hvornår det er påskesøndag. På flere punkter har evangelie-listen fra Würzburg (og de andre tilsvarende gamle dokumenter) valgt nogle løsninger, som afviger fra den model, der senere blev den almindelige.


Så selv om kirkeåret ifølge Würzburger-listen i de grundlæggende træk er den samme som i de danske alterbøger efter reformationen, er der også nogle forskelle.


Søndagene og ugerne i det meste af sidste halvår (juli, august, september, oktober og november) ligger ret fast i forhold til den almindelige kalender. De kan maksimalt rokke en uge frem og tilbage, ligesom fx adventssøndagene i vores kirkeår. Og antallet af søndage og uger ligger også næsten fast.


Det har til konsekvens, at den bufferzone, der er brug for imellem de bevægelige søndage efter påske og de relativt mere kalenderfaste søndage, kommer til at ligge i juni måned efter pinse og forud for 29. juni. Og det betyder endvidere, at det ikke er muligt uden videre at trække forbindelseslinjer mellem de danske alterbøgers første fire søndage efter trinitatis og perioden lige efter pinse i evangelie-listen fra Würzburg.


Det der her er sagt om kirkeåret ifølge Würzburger-listen, vedrører i et vist omfang kun overfladisk kalenderteknik, men efter min vurdering skal man tage disse forhold med i betragtning, hvis man vil forsøge at forstå det oprindelige perikopevalg og kirkeår. Der er eksempelvis i det, vi nu kalder trinitatistiden, bedre muligheder for et samspil mellem helgendage og søndage.


Stationskirkesystemet


Evangelie-listen fra Würzburg er oprindelig beregnet til at blive brugt i byen Rom. Det fremgår blandt andet af, at der ved en del af gudstjenesterne er en angivelse af, i hvilken kirke gudstjenesten skulle holdes, eller mere præcist, hvilken kirke der den dag skulle have besøg af Roms biskop (paven). De pågældende kirker, som traditionelt kaldes »stationskirker«, er alle kirker i byen Rom, og der er ikke andre byer, som det passer på.7


Det er kun omkring en fjerdedel af gudstjenesterne, der har oplysninger om stationskirke. Den største koncentration findes omkring påske. Det begynder med septuagesima (nr. 51) og slutter med lørdag efter påskedag (nr. 98). I denne periode er der angivet en stationskirke for alle gudstjenesterne, og næsten alle kirkerne i Rom har mindst en stationsgudstjeneste i denne periode (se nærmere i bilag 1).


Desuden er der angivet en stationskirke i alle årets fire tamperuger. Og her følger det et fast mønster. Onsdag er stationskirken Santa Maria Maggiore (nr. 59, 127, 204 og 242). Fredag er stationskirken Apostelkirken (Santi Apostoli, nr. 60, 128, 205 og 243). Og lørdag er stationskirken Peterskirken (nr. 61, 129, 206 og 244).


Et andet mønster ser ud til at være, at gudstjenesterne på kirkeårets store dage blev henlagt til byens største og vigtigste kirker: Laterankirken, Peterskirken, Pauluskirken (San Paolo fuori le Mura), Laurentiuskirken (San Laurenzo fuori le Mura), Santa Maria Maggiore, Apostelkirken, og at de havde flere gudstjenester i årets løb. Mange af de mindre vigtige kirker havde derimod kun en enkelt stationsgudstjeneste i årets løb.


Formålet med stationskirkesystemet har formentlig været at markere enheden og fælleskabet i byen. Der var i tidens løb blevet bygget mange kirker i Rom, og byens biskop (paven) kunne kun være et sted ad gangen. Derfor udviklede man et system, hvor paven i årets løb kom rundt til de fleste af byens kirker. En væsentlig del af stationskirkesystemet var også, at der foregik en højtidelig procession i byens gader fra pavens bolig i Lateranet til den pågældende stationskirke. Dermed blev hele byen og offentligheden inddraget i begivenheden og gudstjenesten. En beskrivelse af en sådan procession kan findes i indledningen til den såkaldte Ordo I fra slutningen af 600-tallet.8


At dette stationskirkesystem er en del af evangelie-listen fra Würzburg giver mulighed for at lokalisere perikopesystemets geografiske oprindelsessted til byen Rom. Og det giver også mulighed for at afgrænse det kronologisk til midten af 600-tallet.


Måske kan stationskirkeordningen også bruges til at blive klogere på overvejelserne bag perikopevalget. Der er en mulighed for, at der i et vist omfang er en sammenhæng mellem perikopevalget og stationskirken den pågældende dag.


Perikopen til den første gudstjeneste på listen, nr. 1 til Jesu fødselsdag, er perikopen fra Lukasevangeliet kap. 2,1-14 om, at Maria føder Jesusbarnet. Her er det ret oplagt at bruge en Maria-kirke som stationskirke (sca. Maria Maiore).


På tamperlørdag i marts (nr. 61) er stationsgudstjenesten henlagt til Peterskirken, som det er tilfældet på de tre andre tamperlørdage. Her er en forbindelseslinje mellem stationskirken og evangelieperikopen fra Matthæusevangeliet kap. 17,1-9, som handler om forklarelsen på bjerget, hvor Jesus tog bl.a. Peter med sig op på bjerget.


Langfredag, hvor dagens evangelium er lidelseshistorien ifølge Johannesevangeliet (nr. 90), er stationskirken Hierusalem (Santa Croce in Gerusalemme) med de relikvier fra korset i Jerusalem, som Konstantins mor, Helena, havde bragt med tilbage til Rom. Her er der også en klar forbindelseslinje mellem evangelieteksten og stationskirken.


Påskedag er stationskirken Maria Maiore (nr. 92). Dagens evangelieperikope er Markusevangeliet kap. 16,1-7, hvor tre kvinder, hvoraf to hedder Maria, kommer til den tomme grav påskemorgen. Sammenhængen er lidt overfladisk, men der er en form for sammenhæng.


Dagen efter, anden påskedag (nr. 93), er evangelieperikopen Lukasevangeliet kap. 24,13-35 om vandringen til Emmaus, som slutter med at nævne, at den opstandne Herre er set af Simon. Og her er der måske en forbindelseslinje til, at dagens stationskirke er Peterskirken.


Tamperonsdag i december er stationskirken Maria Maiore (nr. 242), og dagens evangelium fra Lukasevangeliet kap. 1,26-38 handler om, at Maria modtager bebudelsen af Jesu fødsel. Igen et eksempel på en forholdsvis klar sammenhæng mellem perikopevalg og stationskirke.


Selv om der kan findes eksempler på mere eller mindre klare sammenhænge mellem perikopevalg og stationskirke, har jeg dog svært ved at finde det sandsynligt, at udgangspunktet har været en bestemt stationskirke på et bestemt tidspunkt i kirkeåret, og at man derefter har søgt efter en passende evangelieperikope til stationskirken.9 Derfor har jeg valgt i det følgende at se bort fra stationskirkerne, men oplysninger om stationskirkerne indgår i bilag 1 i samme form som i håndskriftet fra Würzburg.


Forskellige kategorier af dage i kirkeåret


Gudstjenesterne efter Würzburger-listen omfatter forskellige kategorier, som dog ikke anføres hver for sig, men i en rækkefølge, der hovedsageligt er kronologisk, men ikke kun kronologisk.


At der er forskellige kategorier fremgår af de ord og navne, der bruges på listen. »In natale« angiver en kalenderfast dag i kirkeåret. Det er normalt en helgendag, men vendingen bruges også om Jesu fødselsdag den 25. december. »Ebdomada« betegner begyndelsen på en ny uge, og den første dag i ugen er altid en søndag, selv om det normalt ikke anføres eksplicit, at der er tale om en søndag. »Feria« angiver en hverdag i den pågældende uge; hvilken ugedag det er fremgår af romertallet. Andre dage i kirkeåret kaldes vigilier eller oktaver.


Der anvendes ikke en fast skabelon i Würzburger-listen. Normalt er det ugen, der er den grundlæggende enhed. Men der er ikke mange uger, der har samme opbygning. Og listen begynder med en periode, hvor der slet ikke er angivet nogen ugeinddeling, nemlig perioden fra 25. december til 6. januar (nr. 1-10). Her er der kun kalenderfaste dage i kirkeåret.


Der er dog korte serier af uger, der tilnærmelsesvist har samme skabelon. Mest markant er her ugerne op til påske, hvor skabelonen er: søndag, mandag, tirsdag, onsdag, fredag og lørdag (se fx nr. 68-73). I denne periode er der ikke anført kalenderfaste helgendage.


Selv om jeg i denne artikel forsøger især at have fokus på sammenhænge, der rækker hen over de forskellige kategorier, kan det alligevel være formålstjenligt først at se på kategorierne hver for sig. Det er:




	Kalenderfaste dage


	Søndage


	Vigilier og oktaver


	De fire tamperuger


	Hverdage





Kalenderfaste dage (især helgendage)


I Würzburger-listen er der ret mange kalenderfaste dage, hvoraf de fleste er helgendage. Ifølge Klauser er der 68 ubevægelige eller kalenderfaste fester i kirkeåret for denne type evangelie-liste.10


I listen er der fx nr. 4, Stefans dag, den 26. december, eller nr. 14, Felix’ dag, den 14. januar. På listen bliver helgendagene normalt indledt med ordene »In natale ... «, hvorefter der følger et navn. Dagen er årsdagen for pågældende helgens død. Der er ikke tale om pågældende helgens fødselsdag, men om dødsdagen.


Karakteristisk for Würzburger-listen og de andre tilsvarende gamle lister er, at helgendagene er anbragt kalendermæssigt nogenlunde korrekt i den relevante uge – eller i hvert fald meget tæt på. Det kan nogenlunde korrekt lade sig gøre, fordi de fleste af årets uger kalendermæssigt er defineret i forhold til en bestemt dato: 25. december, 6. januar, 29. juni, 10. august eller 14. september.11 Det er kun en mindre del af årets uger, der følger påsken. Det gælder fra septuagesima søndag (nr. 50) til anden søndag efter pinse (nr. 140).


Evangelieperikoperne til helgendagene ser ret klart ud til at være valgt tematisk med henblik på pågældende helgen og uden særlig hensyntagen til de omkringliggende søndage eller festdage. Der er måske nogle få undtagelser.


Hvis pågældende helgen er omtalt i Bibelen, fx er én af apostlene, vælges en perikope, hvor personen er omtalt. Hvis pågældende helgen er en senere martyr, vælges typisk en perikope, hvor Jesus taler om, at de der følger ham, skal udsættes for forfølgelse og død. Nogle eksempler:


1) Johannes fejres den 27. december (nr. 5). Evangelieperikopen er Joh. 21,19-24, som indeholder en samtale mellem Jesus og Peter om den discipel, som Jesus elskede. Perikopen er relevant i forhold til disciplen (og evangelisten) Johannes, men vedrører ikke direkte Jesu fødsel.


2) Vincentius fejres den 22. januar (nr. 33). Evangelieperikopen er Joh. 12,24-26, som handler om, at hvedekornet skal dø, for at det kan bære mange fold. Det er umiddelbart ret klart, hvad tanken er bag dette valg af evangelieperikope til en helgendag. Teksten bliver da også brugt til to andre helgendage, blandt andet til Laurentius den 10. august (nr. 172).


3) Tiburtius fejres den 14. april sammen med to andre helgener (nr. 100). Evangelieperikopen er Joh. 15,12-16, som blandt andet indeholder ordene: »Større kærlighed har ingen end den at sætte sit liv til for sine vennner«. Perikopen bliver brugt på tre andre helgendage (nr. 135, 162 og 175). Igen er det umiddelbart forståeligt, hvad tanken er bag dette perikopevalg.


4) Agnes fejres den 21. januar (nr. 28). Her er evangelieperikopen lignelsen om de ti brudepiger, Matt. 25,1-13. Den samme perikope bliver også brugt til to andre kvindelige helgener: Agathe og Cæcilia (nr. 41 og 223).


Det vil føre for vidt at gennemgå alle helgendagene, men jeg har læst alle teksterne igennem i sammenhæng. Og min påstand er, at man så godt som altid kan finde en forholdsvis klar grund til, at pågældende perikope er valgt. Og der er ikke tilsvarende klare tilknytningspunkter til de omkringliggende søndage.


Der er dog en ret klar undtagelse, nemlig Peter og Paulus' dag den 29. juni (nr. 142). Evangelieperikopen handler om Peters bekendelse (Matt. 16,13-19). Dagen før er der en vigilie (nr. 141), hvor evangelieperikopen er samtalen mellem Jesus og Simon Peter ved Tiberias Sø (Joh. 21,15-19). Og ugen efter er der en oktav (nr. 146), hvor evangelieperikopen handler om Peter, der går på vandet (Matt. 14,22-33). Alle perikoper er evangelietekster, hvor Peter spiller en klar rolle. Det gør Peter også på 2. søndag efter pinse (nr. 140), som tilmed beskrives som søndagen før apostlene. Her er perikopen fortællingen om Peters fiskefangst og kaldelsen af Peter som discipel (Luk. 5,1-11). Det ligner en klar sammenhæng, hvor søndagsevangeliet er bestemt af en helgendag i nærheden.


Jeg vil ikke udelukke, at der kan findes andre eksempler på sammenhænge mellem helgendage og søndage. Det er jo fx markant, at mange søndage i sidste halvdel af året tælles i forhold til tre helgendage. Der kunne ligge mere i det end bare en kalenderangivelse. Men der er ikke meget, der tyder på det. Og jeg er tilbøjelig til at konkludere, at helgendagene normalt ikke indgår i et samspil med søndagene og de almindelige hverdage i kirkeåret. Den eneste indirekte sammenhæng er, at de perikoper der bruges til helgendage, ikke også kan bruges til søndage og hverdage, fordi perikoperne til de andre dage i kirkeåret normalt kun bruges én gang pr. år.


Søndage


I de danske alterbøger efter reformationen har søndagene udgjort grundelementet i kirkeåret. Men sådan har det ikke uden videre set ud i Rom i 600-tallet.


Udgangspunktet for kirkeåret har snarere været påsken med en tilhørende periode før og efter, de kalenderfaste helligdage, herunder især festen for Jesu fødsel og epifani, samt kalenderfaste helgendage, end det har været en komplet serie af søndage til et helt år.12


I den anden perikopeliste i Würzburger-håndskriftet, epistel-listen, var der ikke perikoper til søndagene i den sidste del af kirkeåret, men de fleste af efterårets helgendage var på plads med de tilhørende perikoper. Rækken af søndage stoppede med niende søndag efter påskens oktav, lidt på den anden side af pinse. For resten af perioden frem til advent var der ikke perikoper beregnet til bestemte søndage. Der var kun et tillæg med en fortløbende liste over episteltekster fra Paulus' breve uden nærmere angivelse af, hvornår de skulle bruges.


Når vi sammenligner med senere kilder kan vi se, at mange af perikoperne på epistel-listen senere blev brugt til søndagene i den periode, som vi kalder trinitatistiden.13 Det kan tyde på, at det er er relativt sent fænomen i perikopesystemet, at der er en komplet række af søndage til hele kirkeåret.


Evangelie-listen ser ud til at være lidt senere end epistel-listen, og det er først i den lidt senere evangelie-liste, at der er en næsten komplet række af søndage. Den nogenlunde komplette række af søndage er måske først blevet etableret omkring år 600.


Der er i Wiirzburger-håndskriftet evangelietekster til 52 søndage:




	10 søndage efter teofani, den 6. januar (nr. 11-50).


	9 søndage før påskedag (nr. 51-92).


	7 søndage efter påskedag (inkl. pinsesøndag, nr. 99-124).


	2 søndage efter pinse (nr. 130-140).


	7 søndage efter apostlenes dag, den 29. juni (nr. 144-168).


	
5 søndage efter Laurentius, den 10. august (nr. 181-199).


	7 søndage efter Cyprian, den 14. september (nr. 203-233).


	Og til slut 4 søndage før Jesu fødsels dag (nr. 238-241).14






Det giver i alt 52 søndage, og det skulle jo sådan set være tilstrækkeligt til et helt år. Men systemet går ikke helt op. Der er ikke søndage mellem 25. december og 6. januar. Der er for mange søndage efter teofani. Der mangler nogle søndage til bufferzonen efter pinse og før 29. juni. Og der mangler også nogle søndage før 4. søndag før Jesu fødsels dag (1. søndag i advent). Måske er det ikke meningen, at man skal være så nøjeregnende? Og måske har der været regler for, hvordan ubrugte evangelietekster kunne bruges på andre søndage, der manglede en tekst, eller de har været til fri afbenyttelse?


Jeg opfatter dog manglerne og uordenen som et udslag af, at vi har at gøre med et perikopesystem, hvor der er spor af ældre ordninger, og som ikke er udviklet på én gang, men over en længere periode. Nogle af elementerne går længere tilbage, måske til sidste halvdel af 300-tallet, hvor man i Rom begyndte at fejre Jesu fødsels dag den 25. december. Og andre af elementerne er nye og først kommet til i 600-tallet. Det vil jeg ikke gøre noget forsøg på at gå ind på i denne sammenhæng.


Hvis man ser på perikopevalget til søndagene, ser det generelt ud til, at evangelieteksterne er valgt tematisk til dagen eller perioden. Nogle gange er det helt oplagt, som fx til påskesøndag og søndagene før og efter. Andre gange er det noget vanskeligere eller nærmest umuligt at se begrundelsen for perikopevalget. For helgendagene er det for det meste ret gennemskueligt, hvad årsagen til perikopevalget har været, mens det ikke er tilsvarende umiddelbart gennemskueligt for alle søndagene. Men jeg formoder, at der har været en tematisk eller indholdsmæssig begrundelse for perikopevalget, selv om den ikke længere altid er umiddelbart indlysende.


Som et muligt alternativ til det tematiske tekstvalg kunne man tænke sig, at der var en form for lectio continua, hvor man læste teksterne i rækkefølge fra et bestemt evangelieskrift. Men det er der næsten ikke spor af – måske slet ingen.


Der er dog helt tydeligt, at Johannesevangeliet er det foretrukne evangelium i tiden omkring påske. Men der er ikke tale om nogen fortløbende serie af læsninger.


Johannesperikoperne begynder allerede i fastetiden, i tredje uge i fasten (fredag, nr. 72), og så fortsætter de ellers helt frem til pinsedag (nr. 124) og måske også pinsens oktav (nr. 130c). Johannesserien omfatter udover søndagene også de fleste hverdage i perioden. Der er kun nogle få undtagelser fra Johannesevangeliets dominans i denne periode. Lidelseshistorien bliver også læst efter Matthæus (nr. 85) og efter Lukas (nr. 88). Og opstandelsesberetningen bliver læst efter både Matthæus, Markus og Lukas.


Når så mange Johannestekster er brugt i denne periode omkring påske, bliver en konsekvens, at der ikke er så mange til rådighed i den øvrige del af kirkeåret, hvor evangelieteksterne normalt bliver taget fra de synoptiske evangelier: Matthæus, Markus eller Lukas. Efter pinsens oktav er der eksempelvis ingen Johannestekster i månederne juli, august, september og oktober. Den første er 7. søndag efter Cyprian, der svarer til 25. søndag efter trinitatis (nr. 233, Joh. 6,5-14).


Johannesevangeliet er også kun svagt repræsenteret i den første del af kirkeåret, fra Jesu fødsel og frem til tredje fasteuge, hvor den massive Johannesserie begynder.


I sidste halvår er der spor af en serie af først Lukasperikoper (nr. 163, 165, 168, 188, 191, 199, 203) og derefter en serie Matthæusperikoper (nr. 207, 212, 218, 222, 228). Men der er ikke tale om fortløbende serier til søndagene, hverken lectio continua eller banelæsninger.15 Så jeg fastholder min vurdering af, at der generelt vedrørende søndagsevangelierne formentlig er tale om et tematisk tekstvalg til den enkelte søndag eller til den pågældende kirkeårsperiode.


Men der ser også ud til at være andre principper på spil end bare det at finde en evangelietekst, der tematisk passer til dagen og perioden. Dels er der et uformuleret princip om, at der skal være en evangelietekst til den enkelte gudstjeneste. Og en evangelietekst må normalt kun bruges én gang i løbet af et år, så der kan være tekster, der allerede er lagt beslag på. Og i et eller andet omfang ser der også til at være et princip om, at man i en bestemt periode kun eller fortrinsvis skal bruge tekster fra et bestemt evangelium. Disse supplerende principper begrænser valgmuligheden til den konkrete dag i kirkeåret og kan udløse nogle mindre klare valg. Så i detaljer er jeg meget tilbageholdende med at forsøge at komme med en forklaring på valget af de enkelte evangelieperikoper.


Evangelieperikoperne til kirkeårets søndage kan for det meste genfindes i de danske alterbøger efter reformationen. Men hvis man kun interesserer sig for søndagene, er det et ret uoverskueligt helhedsbillede, der viser sig i evangelie-listen fra Würzburg. Imellem de enkelte søndage er der i de fleste tilfælde anført en eller flere helgendage og et antal hverdage.


Hvad angår helgendagene er der efter min vurdering normalt ikke tale om nogen indholdsmæssig sammenhæng med søndagens evangelieperikope eller med kirkeårsperioden. Der er kun tale om en kalendermæssig sammenhæng. De pågældende helgendage kunne lige så godt være anbragt i en særskilt liste over kalenderfaste helgendage, sådan som man senere gjorde det i de middelalderlige missaler. Og jeg vil mene, at vi i denne sammenhæng normalt kan tillade os at se bort fra helgendagene.


Vigilier og oktaver


Derimod er der i Würzburger-håndskriftet to kategorier af dage, som man ikke kan se bort fra, når der er fokus på sammenhænge og forløb i kirkeåret, nemlig vigilierne og oktaverne. De pågældende dage er beregnet til at indgå i et sammenhængende forløb, vigilierne som optakt og oktaverne som opfølgning.


Vigilierne holdes aftenen før en særlig dag i kirkeåret og er med til at fremhæve pågældende dag. Og temaet er helt klart det samme for selve dagen som for den forudgående vigilie. I Würzburger-listen er der otte vigilier i løbet af kirkeåret:




	Før Jesu fødsel dag (nr. 245, den 24. dec.)16



	Før teofani (nr. 9, den 5. jan.)


	Før påskedag (nr. 91). Den kaldes sabbato sancto.


	Før Kristi himmelfarts dag (nr. 119)


	Før pinsedag (nr. 123). Den kaldes sabbato pentecosten.


	Før Johannes Døber (nr. 137, den 23. juni)


	Før apostlene Peter og Paulus (nr. 141, den 28. juni)


	Før Laurentius (nr. 172, den 9. aug.)


	Før Andreas (nr. 231, den 29. nov.).





Listen siger indirekte noget om, hvilke dage i kirkeåret der blev regnet for særligt vigtige, og på listen er der kun to søndage: påskedag og pinsedag.


Vigilien skal fremhæve og forberede den efterfølgende festdag. Og når man ser på perikopevalget, er det tydeligt, at der er tale om en tematisk sammenhæng imellem festdagen og den forudgående vigilie.


Påskedag handler evangeliet om Jesu opstandelse ifølge Markus (nr. 92, Mark. 16,1-7). Ved den forudgående vigilie hører man om det samme ifølge Matthæusevangeliet (nr. 91, Matt. 28,1-7), og vigilien ser ud til at indlede festdagen – ikke bare forberede den.


På Jesu fødselsdag hører man den 25. december om Jesu fødsel ifølge Lukasevangeliet samt i en noget andet vinkling efter Johannesevangeliet (nr. 1-3). Ved vigiliën den 24. december, aftenen forud, hører man om Jesu fødsel ifølge Matthæusevangeliet (nr. 245, Matt. 1,18-21).


På vigilien forud for pinsedag er evangeliet en perikope fra Johannesevangeliet, som går umiddelbart forud for perikopen til pinsedag (nr. 123 og 124, Joh. 14,15-21 og 14,23-31).


Oktaverne er en tilsvarende opfølgning af store festdage, men i Würzburger-listen er der kun fire festdage, der har en oktav. Også her er der tale om et tydeligt sammenhængende forløb mellem festdagen og oktaven otte dage senere. Det drejer sig om følgende:




	Oktaven efter Jesu fødsels dag, den 1. januar (nr. 8)


	Efter påskedag (nr. 99).


	Efter pinsedag (nr. 130c)


	Efter apostlene Peter og Paulus, den 6. juli (nr. 146)





Evangelieperikoperne til oktaverne er ofte perikoper, som handler om en begivenhed otte dage senere. Det gælder evangeliet til oktaven efter Jesu fødsels dag, som handler om Jesu omskærelse otte dage efter fødslen (nr. 8, Luk. 2,21-32).


Evangeliet til oktaven efter påskedag handler om, hvad der skete, da Jesu disciple atter var samlet otte dage efter opstandelsen påskedag (nr. 99, Joh. 20,24-31).


Evangelierne til de to andre oktaver er ikke tilsvarende knyttet en begivenhed otte dage senere, men der er i begge tilfælde, både pinsedag og aposteldagen, tale om evangelieperikoper, der tematisk er knyttet tæt til den forudgående festdag.


De fire tamperuger


I det romerske kirkeår i 600-tallet indgår der fire tamperuger, en i hver af de fire årstider (quattuor tempora):




	
Foråret (marts): nr. 59, 60 og 61.


	Sommeren (efter pinse): nr. 127, 128 og 129.


	Efteråret (september): nr. 204, 205 og 206.


	Vinteren (december): nr. 242, 243 og 244.





Det er en romersk specialitet med tamperugerne, og mig bekendt indgår der ikke tilsvarende i andre liturgitraditioner. Men det ser ud til at være et gammelt element i det romerske kirkeår. De går i hvert fald tilbage til 400-tallet.


Tamperugen markeres på tre hverdage i løbet af en uge: onsdag, fredag og lørdag. Især lørdagen er markant og den dag, der tydeligst signalerer, at her er der tale om en tamperuge.


I evangelie-listen fra Würzburg skiller tamperdagene sig ikke meget ud. De har en noget tydeligere selvstændig profil, hvis man ser på epistellisten, hvor der er en markant anderledes brug af gammeltestamentlige læsninger, især på lørdagene.17


At tamperdagene er noget særligt, fremgår dog i evangelie-listen indirekte af, at stationskirkerne ved tamperdagene hører til Roms vigtigste kirker, som kun bliver brugt ved de store dage i kirkeåret: Santa Maria Maggiore, Apostelkirken og Peterskirken.


Forårets tamperuge ligger i den første fasteuge efter quadragesima søndag (nr. 56), eller i begyndelsen af marts. Ved lørdagen (nr. 61) står der, at man den dag har 12 læsninger (in XII lect.). Det er ét af tegnene på, at vi har at gøre med en tamperlørdag. Antallet 12 når man kun frem til, fordi man oprindelig læste perikoperne både på græsk og latin. Og det er formentlig et tegn på, at det er en gammel liturgisk tradition. I Würzburger-listerne er der kun i alt 6 læsninger om lørdagen: 4 gammeltestamentlige, en epistel og et evangelium.


Et andet markant træk ved tamperlørdagen i fastetiden er, at den bliver fulgt af en gudstjenestefri søndag (nr. 62, die dominico vacat). Sådan har det vist nok været oprindeligt også ved de tre andre tamperlørdage.


Denne gudstjenestefrie søndag er et andet tydeligt tegn på, at tamperugen på dette tidspunkt var et vigtigt element i kirkeåret.


Selv om tamperugerne har en selvstændig profil, ser perikopevalget dog ud til at være tilpasset den pågældende kirkeårsperiode.


Evangelieperikoperne i forårets tamperuge i begyndelsen af marts (mense primo) ser ud til at lægge op til den kommende påske. Onsdagens evangelium handler om Jonastegnet og peger frem mod opstandelsen på tredjedagen (nr. 59, Matt. 12,38-50). Om lørdagen er evangeliet fortælllingen om forklarelsen på bjerget (nr. 61, Matt. 17,1-9). Perikopen slutter med, at Jesus siger til disciplene, at de ikke må fortælle om synet, før Menneskesønnen er opstået fra de døde.


Sommerens tamperuge (nr. 127, 128 og 129) er placeret i ugen efter pinse og kunne godt se ud til at indgå i opfølgningen af pinsen på linje med de dage, som i dansk liturgi efter reformationen blev kaldt anden pinsedag og tredje pinsedag.


Efterårets tamperuge (nr. 204, 205 og 206) har et forholdsvist klart fælles tema. Alle tre dage handler det om helbredelsesundere. Om onsdagen er det helbredelsen af drengen med den urene ånd (Mark. 9,17-29). Om fredagen er det helbredelsen af den lamme i Kapernaum (Luk. 5,17-26). Om lørdagen er helbredelsen af den krumbøjede kvinde på en sabbat (Luk. 13,10-17). Jeg kan ikke umiddelbart se nogen sammenhæng med kirkeåret som helhed, udover at der måske er en sammenhæng med den forudgående søndag (nr. 203), hvor evangeliet også en helbredelsesfortælling (Luk. 14,1-11).


Vinterens tamperuge er placeret i december, forud for festen for Jesu fødsel (nr. 242, 243 og 244). Her er det ret klart, at ugens evangelieperikoper forbereder festen for Jesu fødsel. Onsdag handler evangeliet om bebudelsen af Jesu fødsel (Luk. 1,26-38). Fredag fortsætter i Lukasevangeliet med perikopen om Maria hos Elisabeth (Luk. 1,39-47). Og evangeliet om lørdagen følger op med at fortælle om Johannes Døber i ørkenen (Luk. 3,1-6).


Hvis man ser helt bort fra tamperugerne, er der nogle markante evangelietekster, som man må undvære i kirkeåret. Og jeg vil mene, at det er vigtigt at inddrage tamperugerne, hvis man vil prøve at danne sig et helhedsbillede af kirkeår og perikopevalg i det oldkirkelige forlæg for vores kirkeår.


Hverdage


I evangelie-listen fra Würzburg er der evangelieperikoper til mange hverdage i kirkeåret, altså dage som hverken er søndage eller kalenderfaste dage. I bilag 1 med oversigten over kirkeåret er det alle de dage, hvor der står »feria«. Der anvendes ikke de sædvanlige ugedagsnavne, men en nummerering med romertal: feria II (mandag), feria III (tirsdag), feria IIII (onsdag), feria V (torsdag), feria VI (fredag), feria VII (lørdag).18


I Palladius’ alterbog fra 1556 og de efterfølgende danske alterbøger er der stort set ikke tekster til hverdage. Den eneste undtagelse er andenog tredjehelligdagene efter påske og pinse, der i Würzburger-listen fremtræder som feria II (nr. 93 og 125) og feria III (nr. 94 og 126). Endvidere skærtorsdag (nr. 89) og himmelfartsdag (nr. 120).


Der er i den oldkirkelige evangelie-liste gudstjenester på hverdage i langt de fleste af årets uger, men der er ikke noget helt fast mønster for, hvor mange gudstjenester der er.


Der er uger, hvor der er gudstjenester på alle hverdage undtagen torsdag. Der er uger, hvor der er 2-3 gudstjenester på hverdage, fortrinsvis på onsdage (feria IIII) og fredage (feria VI). Og så er der uger, hvor der slet ikke er hverdagsgudstjenester.


Ugerne med gudstjenester på alle hverdage (undtagen torsdag) er samlet omkring påsken. Perioden begynder med quadragesima søndag (nr. 56), og den fortsætter til og med ugen efter påske (nr. 98). Der er tilsvarende en uge efter pinse (nr. 125-130). Den første og sidste af disse uger er tamperuger. Men hvor tamperugerne ellers kun har gudstjenester onsdag, fredag og lørdag, har de to tamperuger i denne periode også gudstjenester mandag og tirsdag.


Jeg opfatter denne markante koncentration af hverdagsgudstjenester som et forsøg på at fremhæve de pågældende kirkeårsperioder og store højtider. Det svarer til anden og tredje helligdagenes funktion i de danske alterbøger efter reformationen. Men i oldkirken fortsatte det hele ugen efter både påskedag og pinsedag.


Normalsituationen er efter min vurdering ugerne med to hverdagsgudstjenester på henholdsvis onsdag og fredag. Vi finder et eksempel i ugen efter quinquagesima (nr. 53, fastelavn) med den onsdag, som senere blev kaldt askeonsdag (nr. 54), og fredagen i samme uge (nr. 55). Andre eksempler er ugerne efter Laurentius, fx onsdag og fredag i anden uge efter Laurentius (nr. 189 og 190), eller onsdag og fredag i fjerde uge efter Laurentius (nr. 196 og 197).


Der er dog så mange undtagelser fra reglen, at det måske ikke er rigtigt at betragte det som en regel.


Der er uger, hvor der er hverdagsgudstjenester på tre dage: både onsdag, fredag og lørdag. Det er tilfældet i flere af ugerne efter teofani, fx uge 2 (nr. 17, 18 og 19) og uge 3 (nr. 22, 23 og 24). Og gælder fx også ugen efter pinsens oktav (nr. 132, 133 og 134).


De fleste andre mulige kombinationer er også repræsenteret:




	onsdag alene (10 eksempler: nr. 13, 164, 167, 169, 183, 192, 202, 221, 229, 237).


	fredag alene (1 eksempel: nr. 110).


	onsdag og lørdag (1 eksempel: nr. 122-123).


	fredag og lørdag (3 eksempler: nr. 35-36, 38-39 og 154-155).





Selv om det er det normale i evangelie-listen fra Würzburg, at der i en uge er hverdagsgudstjenester, er der dog også uger helt uden hverdagsgudstjenester. Det drejer sig om:




	Ugerne før og efter Jesu fødselsdag, bortset fra tamperugen.


	De to uger efter septuagesima og sexagesima (nr. 51 og 52).


	
Og nogle spredte uger her og der i tiden efter påske og efter pinse.





Det er svært at se et klart mønster. Hvis hverdagsgudstjenesterne var et sent tilkommet fænomen, ville jeg forvente et klarere mønster. De uger der har mange hverdagsgudstjenester, hører til de ældste lag i kirkeåret. Og de uger der ikke har hverdagsgudstjenester, hører til de seneste tilkomne. Det kunne tyde på, at hverdagsgudstjenester ikke uden videre kan betragtes som et sent tilkommet fænomen i perikopesystemet og kirkeåret.19


I Würzburger-håndskriftets epistel-liste, som også omfatter læsninger fra Det Gamle Testamente, er der en tydelig forskel på søndage og hverdage. Læsninger fra Det Gamle Testamente bliver ikke brugt på søndage, de bliver kun brugt på hverdage.20 Man kunne tænke sig, at der var en tilsvarende forskel på søndage og hverdage i evangelie-listen, men det er indtil videre ikke lykkedes mig at finde en sådan forskel. Og jeg tror egentlig ikke, at der er en overordnet forskel på søndagsevangelierne og hverdagsevangelierne. Og det ser heller ikke ud til, at hverdagsevangelierne er underordet under søndagsevangeliet eller afledt af søndagsevangeliet.


Generelt ser evangelieperikoperne til hverdagene ud til at være valgt på samme måde som evangelieperikoperne til søndagene. Der er ikke tale om banelæsninger eller lectio continua, men om et perikopevalg der ser ud til tematisk at være tilpasset den pågældende uge eller den pågældende kirkeårsperiode. Et par eksempler:


I ugerne i den intense periode før og efter påske er evangelieperikoperne ret konsekvent taget fra Johannesevangeliet. Det gælder både søndage og hverdage. Se fx uge 4 efter quadragesima (nr. 74, midfaste søndag). Søndagens perikope er bespisningen af de 5000 (Joh. 6,1-14). Mandag handler evangeliet om tempelrensningen (nr. 75, Joh. 2,13-25). Tirsdag handler evangeliet om en diskussion med jøderne under løvhyttefesten (nr. 76, Joh. 7,14-31). Onsdag handler evangeliet om helbredelsen af den blindfødte (nr. 77, Joh. 9,1-38). Fredag handler evangeliet om opvækkelsen af Lazarus (nr. 78, Joh. 11,1-45). Og lørdag er evangeliet et uddrag af en diskussion med jøderne, hvor Jesus siger, at han er verdens lys (nr. 79, Joh. 8,12-20). Og den efterfølgende søndag er evangeliet også en diskussion med jøderne om blandt andet Abraham (nr. 80, Joh. 8,46-59). Udover at alle evangelieperikoperne er taget fra Johannesevangeliet, ser der ud til at være et fælles tema, som handler om konflikten med jøderne.


Et andet eksempel kan være ugen efter anden søndag efter teofani (nr. 15). Evangelieteksten til søndagen er fortællingen fra Johannesevangeliet om brylluppet i Kana (Joh. 2,1-11). Om onsdagen er evangeliet fra Markusevangeliet og handler om helbredelsen af en spedalsk (nr. 17, Mark. 1,40-44). Om fredagen er evangeliet igen fra Markusevangeliet og handler om Jesus i synagogen i Nazaret (nr. 18, Mark. 6,1-5). Og om lørdagen er evangeliet fra Lukasevangeliet og handler om helbredelsen af Simons svigermor (nr. 19, Luk. 4,38-43). Den efterfølgende søndag, tredje søndag efter teofani, er evangeliet fra Matthæusevangeliet og handler om helbredelsen af en spedalsk og officereren i Kapernaum (nr. 21, Matt. 8,1-13). Der ser ud til at være en rød tråd, som handler om undere og helbredelsesfortællinger, og der anvendes tekster fra alle fire evangelier.


Sammenhænge og forløb der omfatter mere end søndage


Efter denne gennemgang af de forskellige kategorier af gudstjenester i evangelie-listen fra Würzburg, er jeg her til slut nået til spørgsmålet, om der er sammenhænge og forløb i kirkeåret, der er gået tabt i Danmark efter reformationen i alterbøgernes koncentration om kirkeårets søndage?


Efter min vurdering er det ret klart, at der findes eksempler på sådanne sammenhænge og forløb i det oprindelige kirkeår i Rom i 600-tallet. Og jeg vil prøve at fremdrage nogle af dem.


1) På sjette søndag efter quadragesima, den søndag der senere blev til palmesøndag, er evangelielæsningen to kapitler af lidelseshistorien ifølge evangelisten Matthæus (nr. 85, Matt. 26,2-27,66). Det begynder med beslutningen om slå Jesus ihjel og slutter med korsfæstelsen og gravlæggelsen. Om onsdagen er evangelielæsningen et tilsvarende afsnit med to kapitler fra evangelisten Lukas (nr. 88, Luk. 22,1-23,53). Og om fredagen (den nuværende langfredag) læses de tilsvarende to kapitler fra evangelisten Johannes (nr. 90, Joh. 18,1-19,42). Det ser ud til, at man har tilstræbt, at den samme begivenhed skulle fortælles gennem flere evangelister. Det var ikke nok kun med én synsvinkel.


2) Noget lignende forholder det sig med opstandelsen påskedag. Begivenheden fortælles først gennem evangelisten Matthæus. Det sker ved vigilien lørdag aften (nr. 91, Matt. 28,1-7). Søndag, påskedag, er det evangelisten Markus, der fortæller om opstandelsen (nr. 92, Mark. 16,1-7). Mandag og tirsdag fortsætter evangelisten Lukas med fortællingen om vandringen til Emmaus og mødet mellem den opstandne Jesus og disciplene (nr. 93 og 94, Luk. 24,13-35 og 24,36-47). Og derefter fortsætter Johannes onsdag, torsdag, lørdag og søndag (nr. 95, 96, 98 og 99). Hermed har alle fire evangelister fået ordet.


3) Et lignende forløb findes omkring Jesu fødsels dag. Her begynder det med vigilien den 24. december, hvor evangelisten Matthæus fortæller om Jesu fødsel (nr. 245, Matt. 1,18-21). På selve dagen får både Lukas og Johannes lejlighed til at fortælle deres version af historien (nr. 1, 2 og 3, Luk. 2,1-14 og 2,15-20 samt Joh. 1,1-14).


4) Det kunne også godt se ud til, at der har været en bevidst intention om i tiden omkring Jesu fødsels dag at have tre sideløbende forløb med forskellige vinklinger fra henholdsvis Matthæus, Lukas og Johannes. Matthæus har tekster til vigilien før jul (nr. 245, Matt. 1,18-21), til den 28. december (nr. 6, Matt. 2,13-23), til vigilien før teofani (nr. 9, Matt. 2,19-23) og til selve teofanidagen (nr. 10, Matt. 2,1-12). Lukas har to tekster til selve fødselsdagen (nr. 1 og 2, Luk. 2,1-14 og 2,15-20), en til oktaven (nr. 8, Luk. 2,21-32) og en til søndagen efter teofani (nr. 11, Luk. 2,42-52). Johannes leverer evangelietekster til selve fødselsdagen (nr. 3, Joh. 1,1-14), til onsdagen efter teofani om Jesu dåb i Jordan (nr. 13, Joh. 1,29-34) og til anden søndag efter teofani om brylluppet i Kana (nr. 15, Joh. 2,1-11).


5) Den mest markante optakt til Jesu fødsels dag i Würzburger-listen er efter min vurdering ikke de fire søndage før fødselsdagen (de nuværende adventssøndage), men snarere tamperugen i december. Alle dage i tamperugen har evangelietekster fra Lukasevangeliet. Onsdag handler teksten om bebudelsen (nr. 242, Luk. 1,26-38), fredag om Maria på besøg hos Elisabeth (nr. 243, Luk. 1,39-47) og lørdag om Johannes Døberen i ørkenen (nr. 244, Luk. 3,1-6). Det skal dog tilføjes, at de to sidste søndage før Jesu fødsels dag har evangelietekster, der lægger sig tæt op ad de strenge der slås an i tamperdagene, sådan at tamperugen og de omgivende søndage kommer til at udgøre en samlet enhed og et samlet forløb.


6) Vigilierne har jeg allerede nævnt generelt og i dette afsnit specielt vigilierne forud for påskedag, Jesu fødsels dag og teofani. Men også andre vigilier er med til at skabe sammenhænge og forløb, som ikke er bevaret i de danske alterbøger efter reformationen. Det gælder bl.a. vigilien forud for Kristi himmelfarts dag (nr. 119, Joh. 17,1-11) og forud for pinsedag (nr. 123, Joh. 14,15-21).


7) Generelt er der, når emnet er kirkeåret og gamle perikopesystemer, en stor optagethed af lectio continua. Den optagethed deler jeg ikke uden videre, især fordi kirkeåret grundlæggende er noget andet. Kirkeåret bygger på tekster, der er valgt ud eller klippet ud til bestemte lejligheder. Det er også det, der helt elementært ligger i begrebet »perikope«. Generelt er der ikke i evangelie-listen fra Würzburg tale om lectio continua, men der kan dog her og der findes nogle små forløb.


Blandt andet ser der ud til på hverdagene før og efter den nuværende palmesøndag at være en banelæsning med fire tekster fra Johannesevangeliet. Om onsdagen handler evangeliet om en diskussion og konflikt med jøderne ved tempelindvielsesfesten (nr. 83, Joh. 10,22-38). Om fredagen handler det om, at jødernes råd beslutter at slå Jesus ihjel (nr. 84, Joh. 11,47-54). Om mandagen i ugen op til påske handler evangelieperikopen om begivenhederne i Betania seks dage før påske og om indtoget i Jerusalem (nr. 86, Joh. 12,1-36). Om tirsdagen handler det om fodvaskningen og forudsigelsen af Judas’ forræderi (nr. 87, Joh. 13,1-32). Alt sammen tekster, der er forholdsvis selvindlysende er valgt med henblik på at lede op til påsken og læses i samme rækkefølge som i evangeliet.


8) I afsnittet med helgendage var min konklusion, at der normalt ikke er tilknytningspunkter mellem helgendagen og de omkringliggende søndage. Men der er undtagelser, hvor der er en sammenhæng mellem pågældende helgendag og andre dage i kirkeåret i umiddelbar nærhed af helgendagen. Det mest markante eksempel er Peter og Paulus' dag den 29. juni, som hænger sammen med en forudgående vigilie og en opfølgende oktav, men som også ser ud til at hænge sammen med en efterfølgende søndag, hvor evangeliet handler om Peters fiskefangst (nr. 140, Luk. 5,1-11).


Et andet eksempel på en sammenhæng mellem en helgendag og en søndag ser ud til at være Andreas’ dag den 30. november. Til selve dagen er valgt perikopen fra Matthæusevangeliet om kaldelsen af de første disciple, herunder også Andreas (nr. 232, Matt. 4,18-22). Til vigilien aftenen forud er valgt den tilsvarende perikope fra Johannesevangeliet om kaldelsen af de første disciple (nr. 231, Joh. 1,35-51). Også her omtales Andreas i evangelieperikopen. Den efterfølgende søndag, den 7. søndag efter Cyprian, er evangeliet Johannesevangeliets fortælling om bespisningen af de fem tusinde (nr. 233, Joh. 6,5-14). Den perikope er formentlig valgt til denne søndag, fordi disciplen Andreas indgår i evangeliefortællingen.


Måske kan der findes eksempler på andre undtagelser, men generelt kan jeg ikke se, at helgendagene hænger sammen med de omgivende søndage.


Afslutning


Svaret på det afsluttende spørgsmål om, hvorvidt der er vigtige sammenhænge og forløb, der er gået tabt i reformationstidens reduktion af det oldkirkelige perikopesystem og kirkeår, må nødvendigvis blive mere subjektivt og afhænge af, hvilken målestok der anvendes.


Som repræsentant for det danske kirkeår og perikopesystem efter reformationen anvender jeg Palladius' alterbog fra 1556. Det er muligvis ikke helt retvisende for situationen i de første århundreder. I hvert fald kan man se, at Kirkeordinansen fx forudsætter hverdagsgudstjenester på onsdage og fredage i købstæderne, samt aftengudstjenester forud for jul, påske og pinse.21 Men mig bekendt har der ikke i Danmark efter reformationen eksisteret officielle fortegnelser over, hvilke perikoper der skulle læses og prædikes over ved de gudstjenester, som ikke kom med i alterbogen.22


Hvis man sammenligner den oldkirkelige Würzburger-liste med Palladius’ alterbog, er det tydeligt, at det oldkirkelige kirkeår var fyldigere og mere intenst. Det oldkirkelige kirkeår havde en del flere tangenter at spille på: helgendage, vigilier, oktaver, tamperdage og ikke mindst et stort antal hverdage. Det efterreformatoriske kirkeår er fokuseret på søndagene. I alterbogen er der er evangelieperikoper til 55 søndage. Derudover er der kun 6 gudstjenester på hverdage og 12 kalenderfaste helligdage.23


Det betyder blandt andet, at man i det oldkirkelige perikopesystem inddrog mange flere evangelieperikoper i løbet af kirkeåret, og at de støre begivenheder i kirkeåret ofte blev belyst med tekster fra alle fire evangelier. Der var både en optakt i en vigilie og en opfølgning på hverdagene i den følgende uge. Man ville ikke nøjes med én vinkling, men have alle fire vinklinger med. Der var forløb og sammenhænge i det oldkirkelige perikopesystem, som gik tabt i reformationenstidens reduktion af kirkeåret og koncentration om søndagene.


I nogen grad har man senere i de danske alterbøger indhentet det tabte i forbindelse med indførelsen af anden tekstrække i slutningen af 1800-tallet. Men det er dog også efter indførelsen af anden tekstrække sådan, at en større del af evangelierne var i brug som gudstjenesteperikoper i oldkirken end i den danske alterbog.


Når man sammenligner den oldkirkelige perikopeordning med den danske efterreformatoriske ordning, skal det tages med i betragtning, at der er grundlæggende forskelle på ordningernes Sitz im Leben. Den oldkirkelige liste er som udgangspunkt er beregnet til at blive brugt i en storby (Rom) med mange kirker og mange gejstlige. Det er en ordning for byen som helhed, hvilket fremgår af bemærkninger om stationskirkerne. Palladius' alterbog er derimod beregnet til at blive brugt i et sogn med kun en enkelt kirke og oftest også kun en enkelt præst.


En anden forskel er, at man i Rom i 600-tallet mere eller mindre var holdt op med at prædike i forbindelse med gudstjenesterne. I den pavemesse, der detaljeret er beskrevet i Ordo I, indgår der eksempelvis ikke nogen prædiken.24 I den danske højmesse efter reformationen er det et klart krav, at præsten skal prædike over dagens tekst.


Mit svar på det afsluttende spørgsmål er, at der er sammenhænge og forløb i det oldkirkelige kirkeår, der er gået tabt i reformationenstidens reduktion af kirkeåret. Men jeg vil ikke karakterisere det som vigtige sammenhænge og forløb.


BILAG 1: Oversigt over evangelie-listen fra Würzburg


Efterfølgende oversigt er udarbejdet på grundlag af G. Morins udgave (1911) af evangelie-listen i håndskriftet fra Würzburg: M.p.th.f.62. Håndskriftet mangler dog slutningen, så de sidste numre på listen (nr. 232-245) er anført på grundlag af Thedor Klausers udgave (1935) af den ældste gruppe, som han kalder type II.


Nummereringen har jeg tilføjet på grundlag af Klausers udgave af type II for nemmere og mere præcist at kunne henvise til de enkelte gudstjenester og evangelieperikoper. I angivelsen af dagens navn og eventuelle stationskirke følger jeg Morins udgave helt tæt. I skarp parentes har jeg tilføjet traditionelle datoangivelser og danske kirkeårsnavne, hvor der er en korrespondens med det aktuelle danske kirkeår. Det er tilføjet som en orienteringshjælp og skal anvendes med forsigtighed. I angivelsen af evangelieperikopen følger jeg ikke håndskriftet, men anvender traditionelle bibelhenvisninger med kapiteltal og vers.


INCIPIUNT KAP. SCI. EVANGELI LEC.





	1

	In natale domini ad sca. Maria Maiore





	

	[Jesu fødselsdag, 25. dec.]: Luk. 2,1-14





	2

	Item ad sca. Anastasia: Luk. 2,15-20





	3

	Item ad scm. Petrum: Joh. 1,1-14





	4

	In nat. sci. Stephani [26. dec.]: Matt. 23,34-39





	5

	In nat. sci. Iohannis [27. dec.]: Joh. 21,19-24





	6

	In nat. Innocentium [28. dec.]: Matt. 2,13-23





	7

	In nat. sci. Silvestri [31. dec.]: Matt. 24,42-47





	8

	In octabas dni ad sca. Maria Martyra [1. jan.]: Luk. 2,21-32





	9

	In vigilias de theophania in aeclesia sct. Petri [5. jan.]: Matt. 2,19-23





	10

	In teophania [helligtrekonger, 6. jan.]: Matt. 2,1-12





	11

	Dominica post teophania in aeclesia sci. Iohan. et Pauli [1. s. e. I<a>k]: Luk. 2,42-52





	
12

	Mense ianuari XIIII die nat. sci. Felicis in Pincis [14. jan.]: Luk. 10,16-20





	13

	Feria IIII post teophania: Joh. 1,29-34





	14

	Mense suprascripto XVI die nat. sci. Marcelli [6. jan.]: Matt. 25,14-23





	15

	Ebdomada II post teophania die dominico in aeccl. sci. Eusebi [2. s. e. h<a>k]: Joh. 2,1-11





	16

	Item post teophania: Luk. 4,14-22





	17

	Feria IIII: Mark. 1,40-44





	18

	Feria VI: Mark. 6,1-5





	19

	Feria VII: Luk. 4,38-43





	20

	Die XVIII mensis ianuari nat. scæ. Priscæ [18. jan.]: Matt. 13,44-52





	21

	Ebdo. tertia die domi. [3. s. e. h<a>k]: Matt. 8,1-13





	22

	Feria IIII: Mark. 3,1-5





	23

	Feria VI: Luk. 5,12-15





	24

	Feria VII: Mark. 4,1-9





	25

	Die XX mensis ianuari nat. sci. Sebastiani [20. jan.]: Luk. 6,17-23





	26

	Die suprascripta nat. sci. Fabiani [20. jan.]: Matt. 24,42-47





	27

	Ebdo. IIII post teophania die domini [4. s. e. h<a>k]: Matt. 8,23-27





	28

	Die XXI mens. ian. nat. scæ. Agnæ de pas. [21. jan.]:





	29

	Matt. 25,1-13 Feria IIII: Matt. 9,18-26





	3°

	Feria VI: Mark. 4,24-34





	31

	Feria VII: Luk. 14,7-15





	32

	Ebdoma. V die domi. po. theop. [5. s. e. h<a>k]: Matt. 13,24-30





	33

	Die XXII mense ian. nat. sci. Vincenti [22. jan.]: Joh. 12,24-26





	33a

	Item alia: Mark. 5,21-34





	34

	Die XXVIII ian. scæ. Agnæ de nat. [28. jan.]: Matt. 13,44-52





	35

	Feria VI: Mark. 5,1-19





	36

	Feria VII: Luk. 7,11-16





	31

	Ebdomada VI post teophania die domi.: Mark. 6,47-56





	38

	Feria VI: Luk. 7,36-47





	39

	Feria VII: Mark. 2,13-17





	40

	Ebd. VII post theophania die dom.: Matt. 12,9-15










	
41

	Die V men. feb. nat. scæ. Agathæ [5. febr.]: Matt. 25,1-13





	42

	Feria IIII: Mark. 6,34-46





	43

	Feria VI: Matt. 14,15-21





	44

	Ebd. VIII post theoph. die dom.: Luk. 9,1-6





	45

	Feria IIII: Matt. 15,1-20





	46

	Die XIIII men. feb. nt. sci. Valentini [14. febr.]: Luk. 9,23-27





	47

	Fer. VI: Luk. 8,22-39





	48

	Fer. VII: Mark. 7,24-30





	49

	Ebd. VIIII post theop. die dom.: Matt. 22,2-14





	50

	Ebd. X: Matt. 15,21-28





	50a

	Die II men. feb. [2. febr.]: Luk. 2,22-32





	51

	Die dominico ad scm. Laur. [septuagesima]: Matt. 20,1-16





	52

	In sexagesima ad scm. Paulum [seksagesima]: Luk. 8,4-15





	53

	In quinquagesima ad scm.Petrum [fastelavn]: Luk. 18,31-43





	54

	Fer. IIII ad sca. Sabina: Matt. 6,16-21





	55

	Fer. VI in Pammachi: Matt. 5,43-6,4





	56

	In quadragi. ad Lateranis [1. s. i fasten]: Matt. 4,1-11





	57

	Fer. II ad Vincula: Matt. 25,31-46





	58

	Fer. III ad sca. Anatassia: Matt. 21,10-17





	59

	Men, primo ad sca. Maria fer. IIII [tamperonsdag, marts]: Matt. 12,38-50





	60

	Fer. VI ad Apostolos [tamperfredag]: Job. 5,1-15





	61

	Fer. VII in XII lec. ad scm. Petrum [tamperlørdag]: Matt. 17,1-9





	62

	Ebd. II die dominico vacat [2. s. i fasten, ingen perikope]





	63

	Fer. II ad scm. Clementem: Joh. 8,21-29





	64

	Fer. III ad sc ... : Matt. 23,1-12





	65

	Fer. IIII ad sca. Cæcilia: Matt. 20,17-28





	66

	Fer. VI ad scm. Vitalem: Matt. 21,33-46





	67

	Fer. VII ad scm. Petrum et Marcellinum: Luk. 15,11-32





	68

	Ebd. III die dom. ad scm. Laur. [3. s. i fasten]: Luk. 11,14-28





	69

	Fer. II ad scm. Marcum: Luk. 4,23-30





	70

	Fer. III ad sca. Potentiana: Matt. 18,15-22





	71

	Fer. IIII ad scm. Xystum: Matt. 15,1-20





	72

	Fer VI ad scm. Laurentium: Joh. 4,6-42





	
73

	Fer. VII ad scam. Susannam: Joh. 8,1-11





	74

	Ebd. IIII die dom. in Hierusalem [midfaste]: Joh. 6,1-14





	75

	Fer. II ad IIII Coronatos: Joh. 2,13-25





	76

	Fer. III in Damasi: Joh. 7,14-31





	77

	Fer. IIII ad scm. Paulum: Joh. 9,1-38





	78

	Fer. VI ad scm. Eusebium: Joh. 11,1-45





	79

	Fer. VII ad scm. Laurentium: Joh. 8,12-20





	80

	Ebd. V die dom. ad scm. Petrum [s. e. midfaste]: Joh. 8,46-59





	81

	Fer. II ad scm. Grisogonum: Joh. 7,32-39





	82

	Fer. III ad scm. Cyriacum: Joh. 7,1-13





	83

	Fer. IIII ad scm. Marcellum: Joh. 10,22-38





	84

	Fer. VI ad scm. Stephanum: Joh. 11,47-54





	85

	Ebd. VI die dom. [palmesøndag]: Matt. 26,2-27,66





	86

	Fer. II ad scm. Nereum et Achileum: Joh. 12,1-36





	87

	Fer. III ad scam. Priscam: Joh. 13,1-32





	88

	Fer. IIII ad scam. Mariam: Luk. 22,1-23,53





	89

	Fer. V ad Lateranis conficitur crisma [skærtorsdag, ingen perikope]





	90

	Fer. VI ad Hierusalem [langfredag]: Joh. 18,1-19,42





	91

	In sabbato sco. [påskelørdag]: Matt. 28,1-7





	92

	Dominico paschæ ad sca. Maria [påskedag]: Mark. 16,1-7





	93

	Fer. II ad scm. Petrum [2. påskedag]: Luk. 24,13-35





	94

	Fer. III ad scm. Paulum [3. påskedag]: Luk. 24,36-47





	95

	Fer. IIII ad scm. Laurentium: Joh. 21,1-14





	96

	Fer. V ad Apostolos: Joh. 20,11-18





	97

	Fer. VI ad Martyres: Matt. 28,16-20





	98

	Fer. VII ad [Lateranis] : Joh. 20,19-31





	99

	Die dom. octabas paschæ [1. s. e. påske]: Joh. 20,24-31





	100

	Die XIIII men. apr. nt. scorum Tiburti Valeriani et Maximi [14. april]: Joh. 15,12-16





	101

	In pascha anotina: Joh. 3,1-15





	102

	In lætania maiore die XXV men. ap. [25. april, bededag]: Luk. 11,5-13





	103

	Fer. IIII: Joh. 17,11-15










	
104

	Fer. VI: Joh. 4,46-53





	105

	Die XXVIII men. ap. nt. sci. Vitalis [28. april]: Joh. 15,1-7





	106

	Fer. VII: Joh. 6,1-3





	107

	Ebd. II post pascha ad scos. Cosme et Damiano [2. s. e. påske]: Joh. 10,11-16





	108

	Kl. mai. nat. apostolorum Philippi et Iacobi [1. maj]: Joh. 14,1-13





	109

	Die III men. mai. in nat. sci. Alexandri et Eventi et Theodoli [3. maj]: Joh. 15,17-25





	110

	Fer. VI: Joh. 12,44-50





	in

	Ebd. III post pascha [3. s. e. påske]: Joh. 16,16-22





	112

	Die X men. mai nat. sci. Gordiani [10. maj]: Matt. 10,34-42





	113

	Die XII men. mai nat. scorum. Neri et Achilei [12. maj]: Matt. 19,3-11





	114

	In nat. sci. Panchrati [12. maj]: Joh. 15,17-25





	115

	Ebd. IIII post pascha [4. s. e. påske]: Joh. 16,5-14





	116

	Ebd. V ante ascensa dni. [5. s. e. påske]: Joh. 16,23-30





	117

	Die XVIIII nt. Pudentianæ [19. maj].





	118

	Fer. IIII: Joh. 3,22-29





	119

	In vigilias de ascensa dni.: Joh. 17,1-11





	120

	Fer. V in ascensa dni. [Kristi himmelfartsdag]: Mark. 16,14-20





	121

	Ebd. VI die dom. [6. s. e. påske]: Joh. 15,26-16,4





	122

	Fer. IIII: Joh. 15,7-11





	123

	Fer. VII sabb. pentecosten [pinselørdag]: Joh. 14,15-21





	124

	Ebd. VII die dom. pentecosten [pinsedag]: Joh. 14,23-31





	125

	Fer. II ad Vincula [2. pinsedag]: Joh. 3,16-21





	126

	Fer. III ad sca. Anastassia [3. pinsedag]: Joh. 10,1-10





	127

	Fer. IIII ad scam. Mariam [tamperonsdag]: Joh. 6,44-51





	128

	Fer. VI ad Apostolos [tamperfredag]: Luk. 5,17-26





	129

	Fer. VII ad scm. Petrum XII lect. [tamperlørdag]: Matt. 20,29-34





	130

	Item alia [4. s. e. trin.]: Luk. 6,36-42





	130a

	Die VIIII mens. iuni. nt. scorum Primi et Feliciani [9. juni]: Joh. 15,12-16





	130b

	Die XII mens. iuni. nt. sci. Bassilidis [12. juni]





	130c

	Octobas de pentecosten [trinitatis s.]: Joh. 3,1-16





	
131

	Die II men. iuni. nt. scorum Marcellini et Petri [2. juni]:





	

	Luk. 21,9-19





	132

	Fer. IIII: Luk. 9,12-17





	133

	Fer. VI: Luk. 15,1-10





	134

	Fer. VII: Luk. 8,41-48





	135

	Die XVIII mens. iun. nt. scorum Marci et Marcelliani [18. juni]: Joh. 15,12-16





	136

	Die XVIIII men. iun. nt. scorum Gerbassi Protassi [19. juni]: Mark. 13,1-13





	137

	Die XXIII men. iun. vigiliæ Ioh. Babtistæ [23. juni]: Luk. 1,5-17





	138

	Die XXIIII men. iun. nt. sci. Ioh. Bap. [24. juni, Johs. Døber]: Luk. 1,57-68





	139

	Die XXVI men. iun. nt. scorum Ioh. et Pauli [26. juni]: Luk. 12,1-8





	140

	Ebd. II post pentecosten ante nt. apost. [5. s. e. trin.]: Luk. 5,1-11





	141

	Die XXVIII men. iun. vigiliæ apost. Petri et Pauli [28. juni]: Joh. 21,15-19





	142

	Die XXVIIII men. iun. nt. apost. Petri et Pauli [29. juni]: Matt. 16,13-19





	143

	Die XXX men. suprascripti ad scm. Paulum [30. juni]: Matt. 19,27-29





	144

	Ebd. II post nt. apost. [6. s. e. trin.]: Matt. 5,20-24





	145

	Die II men. iuli nt. scorum Processi et Martiniani [2. juli]: Matt. 24,3-13





	146

	In octavas apost. [6. juli]: Matt. 14,22-33





	147

	Fer. IIII: Mark. 10,17-21





	148

	Fer. VI: Mark. 8,11-26





	149

	Ebd. III [7. s. e. trin.]: Mark. 8,1-9





	150

	Die X men. iuli nt. vii fratrum Appia Salaria [10. juli]: Matt. 5,1-12





	151

	Prima missa ad Aquilonem





	152

	Secunda ad scm. Alexandrum: Luk. 11,33-36





	153

	Ad scam. Felicitatem [10. juli]: Matt. 12,46-50





	154

	Fer. VI: Luk. 9,37-42





	155

	Fer. VII: Matt. 19,16-21





	156

	Ebd. II11 [8. s. e. trin.]: Matt. 7,15-21










	
157

	Die XXIII men. iuli nt. Appollinaris [23. juli]: Luk. 22,24-30





	158

	Fer. IIII: Luk. 8,27-39





	159

	Fer. VI: Luk. 16,19-31





	160

	Die XXVIII men. iuli nt. scorum. Felicis Simplici Faustini Beatricis in via Portuensi [29. juli]: Luk. 12,35-40





	160a

	Die XXI men. iuli nt. scæ. Praxedis [21. juli]: Matt. 13,44-52





	161

	Die XXX men. iuli nt. scorum Abdon et Sennae [30. juli]: Matt. 24,4-13





	162

	Item alia: Joh. 15,12-25





	163

	Ebd. V [9. s. e. trin.]: Luk. 16,1-9





	164

	Fer. IIII: Matt. 14,15-21





	165

	Ebd. VI [10. s. e. trin.]: Luk. 10,25-37





	166

	Die II men. agus. nt. sci. Stephani pontificis [2. aug.]: Luk. 19,12-26





	167

	Fer. IIII: Luk. 11,14-28





	168

	Ebd. VII [11. s. e. trin.]: Luk. 18,10-14





	169

	Fer. III: sicut supra





	170

	Die VI men. aug. nt. scorum Xysti Felicissimi et Agapiti [6. aug.]: Matt. 10,16-22





	171

	Die VII men. aug. nt. sci. Cyriaci [7. aug.]: Matt. 10,26-32





	172

	Die VIIII men. aug. vigiliæ sci. Laurenti [9. aug.]: Matt. 16,24-28





	173

	Item alia in prima misa [10. aug.]: Matt. 10,37-42





	174

	[In natale sci. Laurenti, 10. aug.]: Joh. 12,24-26





	175

	[11. aug.] nt. sci. Tiburti: Joh. 15,12-16





	175a

	Die XII men. aug. nt. sci. Eupli [12. aug.]: Joh. 16,20-23





	176

	Die XIII men. aug. nt. sci. Ypoliti [13. aug.]: Luk. 12,1-8





	177

	Fer. IIII: Luk. 7,36-47





	178

	Fer. VI: Luk. 4,38-43





	179

	Die XIV men. aug. nt. sci. Eusebi [14. aug.]: Matt. 24,42-47





	179a

	Die XV men. aug. nt. scæ. Mariæ [15. aug.]: Luk. 10,38-42





	179b

	Item: Luk. 11,27-28





	180

	Die men. aug. nt. sci. Agapiti [18. aug.]: Luk. 12,35-40





	181

	Ebd. I post sci. Laur. [12. s. e. trin.]: Mark. 7,31-37





	182

	Die XXII men. aug. nt. sci. Timothei [22. aug.]: Luk. 14,26-35





	183

	Fer. IIII: Luk. 13,22-29





	
184

	Die XXVIII men. aug. nt. scæ. Hermae [28. aug.]: Luk. 6,17-23





	185

	Die XXVIIII men. aug nt. scæ. Sabinæ [29. aug.]: Matt. 13,44-52





	186

	Die XXX men. aug. nt. sci. Felicis et Adaucti [30. aug.]: Mark. 6,17-2925






	187

	





	188

	Ebd. II post sci. Laur. [13. s. e. trin.]: Luk. 10,23-37





	189

	Fer. IIII: Matt. 12,14-21





	190

	Fer. VI: Luk. 12,13-24





	191

	Ebd. III post sci. Laur. [14. s. e. trin.]: Luk. 17,11-19





	192

	Fer. IIII: Mark. 11,11-18





	193

	Die VIII men. sept. nt. sci. Adriani [8. sept.]: Joh. 15,5-11





	194

	Die XI men. sept. nt. scorum. Proti Iacinti [11. sept.]: Matt. 10,23-33





	195

	Ebd. IIII post sci. Laur. [15. s. e. trin.]: Matt. 6,24-33





	196

	Fer. IIII: Matt. 5,43-6,4





	197

	Fer. VI: Luk. 20,1-8





	198

	Die XIIII men. sep. nt. sci. Corneli [et Cypriani] [14. sept.]: Luk. 11,47-54





	199

	Ebd. V [16. s. e. trin.]: Luk. 7,11-16





	200

	Die XV men. sep. nt. sci. Nicomedis [15. sept.]: Luk. 9,23-27





	201

	Die XVI men. sep. nt. scæ. Luciæ et Eufemiæ [16. sept.]: Matt. 13,44-52





	202

	Fer. IIII: Luk. 5,27-32





	203

	Ebd. I post nt. sci. Cypriani [17. s. e. trin.]: Luk. 14,1-11

